url: =ZAM Thupuak :: 26 October 2014 :: ZOMI DAILY\nposted on 25 October 2014 at 1:09 pm Lomkholna: News, Newsletter, Refugee, ZAM, Zomi\nThu Makai : Hih khutzat laibu pen nang adingin, USA gam sungah nuntak khuasak theihna ding onghuh leh panpih theihna ding geelna tawh kibawl laibu ahi hi. Mikim in i tuah thu kibang kimlo a nuntakna thak ah thutam pitak kiphukha ding hi. America gamah nuntak khuasak ciang thu leh la adikin piak theina ding le i tuah ding thu haksate i phut zawhna dingin onghuh ongpan pih thei dingin hih laibu kibawlna ngimna khat zong a hihi. Thuman thutak piakding banah gambelte adingin ei le ei ki muanna ding leh tha i kipiak theina ding ngimna zong ahi hi. American gamah agualzo nuntakna leh lungsim dik leh a hoihlam bekbek ngaihsutna tungtawnin kingak theina in thuhaksa tampi kantan zoding hi cih upna ahi hi.\nHih khutzat laibu pen Bangkok khuapi bulphuh ahi leitungbup donghu kipawlna International Rescue Committee (IRC) pan kikai khawm in, Thaigam, Bangkok khuapi bulphuh leitungbup pemtate ading tawh kisai mawhpuakna anei thu vaihawm International Organization of Migration (IOM) ten (2006-2009 kum) in a kisam ding thu le la khempeuh gelkholhna tawh hawm khiat a hi hi.\n2010 kum ciangin hih laibu athak in kipuahkik a American kumpi lam a thu le late ong kipuak ahihloh hangin, a tung a i pulak leitungbup tawhkisai kipawlna nih a hi, gambelte ading\nleh pemtate adingin American Committee (USCRI) leh Columbia gamkhen, Washington khuapi bulphuh zat kampau le lai tawh kisai zumpi (CAL) te in a mau muhna leh ngim bulphuh a kibawl kik ahi hi.\n2nd Floor Mahatun Plaza\n888/208 Ploenchit Road, Lumpini\nInn le lo nusia in gamdang pemding cih geelna pen mikhempeuh in atuah thuhaksa mahmah khat a hi hi. America gam natuntak ciang, na tampitak na sinding leh nalep tuahtuah ding thu tampitak om ding hi. Tua bekthamlo in gamdang khat zinding i cih bek zong vaithupi khat ahi hi.\nNgeina Le Dan thusinna\nNgeina le Dan thusinna (CO) in ngimna nih nei hi. A masa ngimna in, thulu thupi a hi nasepna, pilna, America gam ngeina, hamphatna, huhna leh thudang tuamtuam na nuntakna thak ah nagual zawhna ding hih in thuman lampi man ong lakding hi. Ngimna nih na in, theihnop tellohte dot theina ding hunpha leh tenna ding munthak paiding khensatna na neih thupite ong pulak ong hawmsawn sak ding hi.\nHih CO thusinna in, na inn, na gam na nutsiatma theih nop teng sinding leh thu le la telloh teng kan theihna ding hunpha a hi hi. Hih CO laibu khutzat sungah om thu leh la nasin teng nakan thei tengin nang adingin, nazin khiat leh nazin khit dong a kisam a thupi thu le la teng kihel khin hi. America gam natun ciangin, CO thusinnate, i sin khempeuh a kithei khin zolo kiphawkkim zolo ahihna pen ngeina khat ahih man in, Hih CO laibu khutzat pen napaipai na ah keng in. Tua hileh na kisapna na phawklohte enkik in theihnopte thei kik ding hi teh. Hih laibu nasim theih kei phial leh zong nangei a om na lawmte khat peuhpeuh kiang huhna ngenin kihilh sak hamtang in. Kei banghang munthak gamthak ah kipuak? Tu a ka omna katun theihna ding kei koipan ong pai?\nNa nuntakna akikhel theihna dingin nang khensatna lianpi nabawl khin hi. Tua khensatna hangin United States kongvang tampi tak nahong khia ding a, ahih hangin kongvang tampi takmah nakhak lam naki phawk ding hi. Hih in thu awlno hihetlo hi. Launa, patauhna, lungdamna, dahna leh hehnate a hunzui-in na tuakthei ding hi. Ahi zongin hih ngaihsutna leh thuaknate in thu lamdang leh thuhaksapi hilo hi.\nNakhasiat hun, nadah hun, napatauh hun leh nalungdam loh hunte in, Gamthak munthak ong kipuakna ahang ong phawksak kik ding hi. Banghang kei munthak gamthak ut? Hih dotna adingin adik adiklo cih dawnna omlo hi. Tua ahih manin natuah thu naphutkhak thu te’n thuakdan ong siamsak muhdan ong siamsak ding hi. Hih tawh kisai dawnna tampitak omkha ding hi. Ahi zongin hihthu ah nang leh na inn kuanpihte ading khensatna apia thei nang bek mah nahih lam na theih kul hi. Hih United States nazin teh hih laibu keng hamtang in.\nKei banghang munthak gamthak ah kipuak? Tu a ka omna katun theihna ding kei koipan ong pai?\nNa nuntakna akikhel theina ding in nang khensatna lianpi na bawl khin hi. Tua khensatna hang in United States kongvang tampi tak na hong khia ding a, ahih hang in kongvang tampi takmah na khak lam naki phawk ding hi. Hih in thu awlno hihetlo hi. Launa, patauhna, lungdamna, dahna leh Hehnate a hunzui in na tuakthei ding hi. A hi zongin hih ngaihsutna leh thuaknate in thulamdang leh thuhaksapi hilo hi.\nNa khasiat hun, na dah hun, na patauh hun leh na lungdam loh hunte in, Gamthak mun thak ong kipuakna ahang ong phawksak kik ding hi. Banghang kei munthak gamthak ut? Hih dotna ading in adik adiklo cih dawnna omlo hi. Tua ahih man in na tuah thu na phutkhak thu ten thuakdan ong siamsak muhdan ong siamsak ding hi. Hih tawh kisai dawnna tampitak om kha ding hi. Ahi zongin hihthu ah nangleh na inn kuanpihte a ding khensatna apia thei nang bek mah na hih lam na theih kul hi. Hih United State na zin teh hih laibu keng hamtang in. Thuhaksa na tuah ciang minute khat bang hun la in lung ngai in, kei bang hang in United states ah pai ka hiam. Bang a hiam ka mailam a ding ka lam et? Bang ahiam ka lau?\nAbeisa hun a na tuahkhak na nuntakna ah thu haksate nang koidan in phukhia, koi danin gualzo. Hih abeisa a na tuakkhak thuhaksate na phawkkik kha zel ding hi. Tu a na nuntakna na tuak a beisa thuhaksate hang in, tu a U.S na tuntheihna ding ong tawsawn thute ahi hi.\nKalsuanna ding khesik suang:\nHih anuai a mun awng te ah, tu a na omna na tun theihna ding thupiangte gelhkhia suai khia in. Na mailam ading na lunggulhte zong gelhkhia suai khia in. Akisap leh khesik munding behlap in.\nNa khualzinna ding kigin kholhna\nKhualdang na zin ciang ahihkei lehtua tungtawn in na nuntakna ah kilamdanna a om teh nang tua tung tawn in bang kilamthakna ding, kipuah phatna ding lak na nei hiam? Nang ading thupi hi cih teng na ngaihsun khol in. Gentehna in, mi, ganhing, khutzat namanphate, limte, laibu, leh puansilh, nikten. Tua leh hihte zong nakhuttawh ahihkei leh mittawh muhtheih ahilo Upna leh innkuan ading ki piakkhiatnate in na nuntakna ah khantohna na ngah theihna ding in, khensatna ngimna, neih theihna ding, itna leh lametnate. Hih athupi nate napaina khempeuh ah natonpih sawmin? Tua ciangin hih teng kisamlo hi ci a na ngaihsutte nusia in? Na kending teng nazinna peuhah kendinga kilawm nasakteng hih anuai a munawng ah nagelh in.\nMun khat peuhpeuh na nutsiat ding ciangin, na na nutsiat ding tampitak om thei kha ding hi, ahih hang na phawk mahmah thu zong hithei hi. Hih nate na nutsiat ma in nang bang teng kigin kholh kulding? koicidan in kikhen bawl ding?\nNangma ngeina thupitna leh manphatna\nKoikoi natung zong in na phawk gige ding khat in nang tawh ong omkhawm khat om gige ahih lam na phawk kul hi. Tua in nang mahmah zong na hipah hi. Ngeina thak sung a om cih in kikhelna khat cih nopna hipah hi. Tua ahih man in hihhun pen nang a ding na gamtat dan leh na omziate khelding hun pha ahihi. Ahih hang in nang kua na hih lam leh nang hoih na thu khenkhat na khel nop loh thu om kha ding hi. United states ah nang a ding mun ong kigelsak khit teh na khelnop hetloh na ngeina leh na dante bang teng hiding ahiam?\nHih anuai a thu te na ngaihsut leh na muhna hang in, nang ading in athupi leh a manpha thute ong theisak ding hi.\nNgeina tangthu ahih kei leh, na ngeina khanghamte paunakte tungtawn a hilhna leh amanpha thute na ngaih sun in.\nNa biakna, na upna pan ong kihilh amanphate.\nNu le Pa tungtawn a i ngah thumanphate. Nu le Pa te’n nang thumanpha bang teng ong hawm. Nasuan leh khakte bang teng hilh sawn nuam.\nNang leh nang manpha na kisakna. Nang ma ngaihsutna, kammal leh nahih nate ong makaih, ong lamlak hi ci a na upthute.\nManpha, thupi nasak na vante lakpanin koi pen nang adingin thupi pen a, na paina khempeuh ah kep leh cin dingin na ngaihsut na (van) te khensat inla anuai aa mun ah gelh in.\nNa dan leh na gamtat luheek dung zui-in khelnopna na nei hiam? Na neih leh hehpihna tawh anuai a munah gelh in.\nThuman thu leh thumanlo thute\nAmerica gam ka nuntak zia ding ka din mun koi ciang hi ding cih na theikhol kha khin ding hi. Huntampi la inla hih anuai a kigelh thute koipen dik/koipen diklo cihte mun awng (x) (a) ong kipiakna munah ong gelh in.\nOmna, tenna ding mun kigelsak kikna vaihawmna in manpiakloh ahihi. ( )\nAmerica gamah leitung muntuamtuam pan gambelte om uh hi. ( )\nAmerica gam ah antang kilei theilo hi. ( )\nAmerica na tunphetin na kisap khempeuh na lei kul ding hi. ( )\nAmerica gam natun zawh kum 3 sungin nong paina vanleng letmat man na piakkul ding hi. ( )\nAmerica gam a om khempeuh in inn huang golpipi ah om in motor hoihnono leh agolpipi nei uh hi. ( )\nPasal khempeuh kum 18 tungsiah a hih nakleh U.S galkap alut kul hi. ( )\nNaupangte manpiak kullo in sangkah thei uh hi.\nPilna sinna College sang kahman pen akhawn-khong ahihi. ( )\nAmerica natun khitphetin nasep nazonkul hi. ( )\nZu leh Beer cihte pen kum 21 i phakkhitteh suaktatakin kidawn thei pan hi. ( )\nMotor na hawl theihna ding in phalna lai kisam hi. ( )\nNatun zawh ciangin nang leh nangin nasep zonkullo a, khatpeuh in nasep ong zonsak ding hi. ( )\nNasep hahkat kul a nang leh na inn kuan pihte navak na khoi kul ding hi. ( )\nThukin dongtuah ciang sap ding phone number 911. ( )\nAmerica gam ong tung gambel khempeuh in, a ngeina leh amau koi pan ong pai cihthu a mang ngilh kul hamtang ding hi. ( )\nAmerica gam natun khit teh khasiatna, dahna cih khawng na ngaihsut lai leh tua ngaihsutna phawkna in adiklo thu ahi hi. ( )\nMi khat peuhpeuh tungah huhna ngen ngei kei in. ( )\nGamthak ah nuntakna thak zonding cih pen thubaih hilo hi. ( )\nNa omna ding mun ong gelsak palaaite, na tangthu ong vansak palaai te tung pan thuman thu nangah in a kician pen hi. ( )\nDim Man (Tedim) MC ah ki buaipih.\nThang Muan Khai (Ngalbual) leh Nu Cing Huai (Pyidawta) GHKL ah kibuai pih.\nTuangpi (Tuilang) Semenyih Camp ah Oct. 22 ni-in ki buaipih.\nNempi (Phaiza) Klang Hospital ah ki buaipih.\nHum Za Thang leh Thawn Khen Mang (Lailo) Oct. 17 ni-in Sungai Buloh thong ah ki buaipih.\nThang Biak Tuang (Zozaang) Oct. 22 ni-in Jalan Senpeng palik zum pan kitan khia thei.\nPa Dal Muan (Kawlpi) Sungai Buloh zatopi ah kibuai pih.\nThang Za Khan (Tuithang) ah 21 Oct. ni-in ki buaipih.\nLam Za Cin (Laaitui) UKM zato ah 21 Oct. ni-in ki buaipih.\nMang Do Sut (Lomzang), En Lian Khai (Muizawl), Pau Khan Khual (Anlangh), Thang Za Khan (Tuithang) 22 Oct. ni-in Batu Arang ah kiveh.\nCing Ta (Tungzang) 23 Oct. ni-in Serdang zatopi ah ki buaipih.\nLam Za Cin (Laaitui) leh Huai Deih Cing (Khuasak) Tzu Chi ah ki buaipih.\nKhup Sian Kham (Dimlo) 24 Oct. ni-in UKM zato ah ki buaipih.\nPa Kapneu (Kapteel) te nausuak lai JPN zumah kilakpih a, anu leh naungek in UN card hong ngah thei pah lai uh ahih manun ih lungdam pih hi.\nSunway Sen ansai ah mi 6 leh PJ ansai ah mi 8 kipuak.\nUNHCR-OPI ah Zomi thongkia Bikit Jalil ah mi 8, Langkap ah mi 2, Semenyih ah mi 4, KLIA ah mi 3, October 23 ni-in ki report sak thei.\nNu Thang Lam Vung (Kum 52) Taithul beh Gamngai khuami Nu Thang Lam Vung (Kum 52) Taithul beh, ZSM No. 5981 in lamet lohpi in sunglam damlohna hang tawh hong nusia a, 22 October 2014 ni in Subang Christian hanah lungkim huai takin kivui thei hi. Nu Vung pen ZSM kipawlna ah kumsin in kihelden khat ahi hi. Ama khiat sum tawh Zomi tampi a kivui khin ahi hi. Nu Vung hangin adah akap lungzuang khua-ngai khempeuh tawh akibangin Zomi zumpi panin ih dah khawm hi. Topa’ kiang pan hong pai hehnepna, daihna thupha hong tung kimta hen.\nTg. Lam Khan Lian (Kum 30) Mantuang beh Ngalbual khuami ZAM No. 21860, ZSM No. 13011 in 22 October 2014, 11:00pm hunpawl in Kepong KTM station, Kuala Lumpur ah KTM meileng in nawkkha in aphual ah hong nusia pah hi. Sanggam pa tuahsiatna thu akitheih ciangin Zomi zumpi pa’n azanzan in kidelh a, aluanghawm ahih leh Selayang zatopi ah kikem phot hi. Zumvai teng akizawh ciangin sihvui hun ding hong ki zasak kik ding hi. Ama hanga adah akap lungzuang khuangai khempeuh tawh kibangin Zomi zumpi panin ih dah khawm hi. Topa’ hehnepna thupha in adah akap khempeuh tungah hong om tahen.\nZAM card tawi UN minsanna ngahsa peuhmah in hong zasak un\nZAM card bawl innkuan lutpih, thong pan, zato pan, mun tuamtuam pan leh ahang tuamtuam tawh UN minsanna ngahthak peuhmahin zumah hong zasak nading un deihsakna lianpi tawh kong zasak uh hi. Banghang hiam cih leh UN ngahsa leh ngaih nailo ki theician nuam a UN minsanna ngahlo sazian kideih kin hi.\nKongit leitung bup aom Zomi khempeuh aw,\nItna leh zahtakna lianpi tawh Topa Zeisu min suangin nakhutuh kong len masa hi. Nadam kim tek uh hiam? I biak Pasian kiangah Leitung bup aom Zomite ading thukong ngetsak den hi.Tutung a, kong laikhakna ah thupi thum hong gen nuam kahihi.\nAnihna ah GZA icih leitung bup Zomite kipawlna pen November kha 29 ni hi-a, tua ahih manin no zong na omna munmun uhah GZA Ni (GlobalAlliance Day) ci-in na nabawl tek nading uh thungetna leh kipawl khawmna tawh GZA Day nana mantek nading un kong thum hi. November Nipi nunung pen Zomi Khristian khempeuh in lungdam kohni a izat ahih mah bangin tuani-in zong Pasian tungah lungdam nako un. I biak Pasian in lung-damkoh ding hong kal Pasian ahi hi. Zomi khempeuh aw, i biak Pasian, hih ciang hong tun Pasian mangngilhlo in lungdamkoh tangtang ni. Amah in thupha hongpia ding hi.\nRev. Dr. S. Pau Khan En (GZA Makaipi)\nTheihding : GZA makaipi pa hong vaikhak mah bangin Malaysia a om Zomi khempeuh in zong “lungdamkohna leh thungetkhopna” November 29 ni mahin ZAM hall ah kibawl ding hi.\nOctober 22, 2014 ni-in UNHCR-EDU makaihna tawh Malaysia gam sung a Community Learning Centers (CLCs) 120 a sem sangsia/sianu te 200 kiim khasum apiak teng uh tawh kimuh khopna ZAM hall ah kinei hi. Hih kimuh khopna sungah:\nKhasum ngah sangsia/sianu te Bank Account nei nailo teng Bank Account honsak ding,\nEducation team i kalsuan ziate zaksak kikna,\nKhasum ngah sianu/siapa te Insurance leisak ding vai leh\nSangsia/sianu te khasum vai gen kikna hong nei thei uh hi.\nNausuak nei ding Nu le Pa te theih ding\nNausuak ding anei nu leh pa te in ZAM zumah hong zasak hamtang un, nausuak lai (Birth Certificate) lakkul hamtang hi. Tua lai pen innteek kumpi matpongten (JPN) zum pan kila ding ahih manin ZAM zumpi pan hong ki vaihawm sak ding hi. UN card na nei a, na neikei zongin tua lai lotawh Malaysia gamsungah na naungek omtheilo ding ahih manin mangngilh kei in. Ahun pen nausuah zawh kal nih acin ma hi ding aa, a zenzen in ni 40 acin khit leh hamsa ta hi.\nGin Zi Mvna (791-13C08376)\nMin kibang a kisam te thei ding\nMin kibang a sapna ngah te’n UN ah napaima in kipawlna zum a semte ahih kei leh UN kamlet te dong masa hamtang ingh. Nang ading hoih pen hi.\nOctober 8 ni ZAM hall a Tune Insurance leite na card uh kingahta ahih manin ZAM ah hongla un.\nSemenyih Camp ah October 29 ni thong kiate kiveh ding\nZomi thongkia Semenyih camp aom min sazian leh body numbat pia nailo te’n ZAM ah hong pia un.\nUNHCR-EST pan UN ngahsa Port Klang a nasem pasal citak mi 10 kideih.\nPrevious: ZYA Weekly News :: 24 October 2014\nNext: Thupha Naak Itna Hi ~ Khat Thang


timestamp: atn

url: =LAIHILH NASEP (Sangsia te’ Mawkpuak) ~ MUC\nLAIHILH NASEP (Sangsia te’ Mawkpuak)\nAdmin 12:08:00 PM Articles, Religion Articles\nLaihilh nasep ih cih pen nadang nasepte sangin thupi zaw-in, haksa zaw hi. A lunglut lo te’ aa dingin bang naupang laihilh pen thubaih hi dek khia suai lo hi. Tua ahihmanin in ih sang khatpeuh ah, sangsia leh siamah (teachers) asem te pen a lunglut ngiat te bek mah in sem leh hoih bel hi. Sang sia/siamah te in, amau mah tawh aki bang mihing a uk ding uh ahihman in ki pumpiakna lungsim leh deihsak takpi sangsia te’n nei thei leh ahoih pen khat hi. Sangsia te pen leitung a puahpha thei, a kikhelsak thei leh a sia sak thei te ahi uh hi. Tu khanghun ah sangsia te in, sang laibu bekah ki-nga lo-in, ih leitung khantohna te tawh ki dungzui-in, naupangte a pantah theih siam ding pen deih huai mah mah hi.\nAmerican Man of Letters a kici Henry Adam in, “Sangsia te’n mihing’ nuntakna ah thunei uh hi” ci hi. Bang hang hiam cih leh naupang khat nuntak khuasak theih nang pen sangsia te’ makaihna tawh kisai peuhmah mah tham ahih man hi. Tua leh sangsia/siamah te’n khasum ngah (khasum sang) na ding bek in sem lo-in ah, bangci makaih/ bang ci laihilh in naupang te pantah leng mi lawhcing ka suaksak thei diam cih ngaihsun bel in aneih ding uh kitang sam hi. Dr. E. A Pires bangin, “Sangsia te din mun (gamtat) bang lianin gam leh nam om hi” ci hi. A cih nopna ah, sangsia te a hoih leh gam leh minam zong hoih cihna hi pah hi. Naupang te in a etteh pipen uh in, a Nu leh Pa (Parents) te uh leh a Sangsia/siamah (Teachers) te hi pi pen den hi. Tua a hihman in nu leh pa leh sangsia te-in naupang te’ etteh taakin ka om hiam cih kisit det ding zong thupi hi.\nSangsia hoih om’ na pen sang hoih hi, kici thei pah lel hi. Tua mah bangin sanghoih lo Exam Result hoihlo cih khawng zong pen sangsia te kicin lah man hi ci’n, ka um hi. Sang hoih om’ na khua pen khangto hi. Bang hang hiam cih leh mihoih tampi tua sang pan in khangkhia sak uh hi. Tua banga khantoh na a omna khua pen teen na’ngin khua hoih (munhoih, gamhoih) ahi hi. Tua bang khua nuam a piang theih nangin sangsia te’n vaipuak (mawkpuak) nei cihna a hi pah hi.\nTu hun ciangin, result hoih pen sang hoih tehna in kizang hi. Leu leu ah, result hoih ih cih zong thupi sam na ve’n a hi zongin education in a tup pen result hoih bek hi khin lo leu leu hi. Sangsia te’n naupang te apat tah na uh ah a thupi pen khat in, naupang te a pumpi uh a cidam na’ng, a lungsim uh a siangtho na’ng, a khalam uh a thahat na’ng, leh a kiim-le-pam, a lawm leh gual tawh akizop siam na’ng cih bang teng a kileek kimtak in khansuah toh na in apicing ki pattah na hoih khat ahi hi. Lai lam siam lua kisa in distinction in a pass phial uh zongin kham theih guih theih zangin hong om mawk leu uh zong tua pen khantohna hoih kici thei lo hi. Tua man-in, a neutung mah kipat un, naupangte lungsim sungah diktatna, thumanna leh midangte huhnopna lungsim te zong tuh ding ahi hi. A laisin sakna te bek bek hi lo, anuntakna sung amailam kalsuanna zia ding nangawn uh ah sang naupangte lampi man ah khak zawh ding thupi hi.\nSangsia te pen mial lak pan khuavak ah hong honkhia in khantoh na dingin lam hong lakte ahi uh hi. Zahtaak ding leh pahtawi dingin kilawm mah mah uh hi. A hizongin a mawhpuak na uh athupi zahkhat mah in na asem takpi uh hiam? Pawlkhat in na hoih sem nuam lo thei mawk uh hi. Ih gensa mah bangin, sangsia nasep pen nadang tawh kibang lo-in, haksa zaw ahih manin, veina leh deihsakna nei te bekin lunglut takin sem leh hoih hi. A lunglut lote adingin baih lo ding hi. A hizongin a lunglut leh veina a neite adingin lawphuai mah mah nasep hi leu leu hi. Sang sia/siamah asem te pen athanuam ding leh kuhkal ding kitangsam mah mah hi. Missionary nasep mah tawh aki bang (a kikim) ahi hi. Midangte’ aa dinga thupha suah theihna khat ahi hi.\nSang khatpeuh ahoih lam-in, akhantoh theih na’ngin sangsia/ siamah te-in mawhpuakna lianpi nei masa uh hi. A picing khinsa te sangin, sang naupang ahi laite tungah lam-etna tam zaw hi, cih pen sangsia te’n phawk det ding thupi hi. Tulai taka sang naupang te pen den cianga ih khua, ih pawl, ih gam leh minam makai dingte ahi uh hi. Tua ahih manin, sangsia sem te-in, sia hoih (deihsak na leh veina nei) ahih ding ih hoih bel ahi hi. Tua bang hi leh ih sang te pen sang hoih hong hi pah ding hi. Sang hoih omna khua pen mi hoih mi lawhcing pianna hong hi ding ahihmanin naakpi takin khantohna hong om ding hi, cih ka um hi.\nA kuamah ciat tungah Sabbath Hun-nuam! Happy Sabbath!\nPAU L. DAL (DAL)\nEtkak Laibu simte:\nAlicia S. Bustos, Natividad I. Malolos, Angelina E. Ramirez. Introduction to Psychology (3rd Edition). Quezon City 1113, Philippines: Katha Publishing Co., Inc., 1999.\nBenjamin M. Spock, M.D. A Better World for Our Children: Rebuilding American Family Values. Washington, D.C.: National Press Books, 1994.\nEllen G. White. The Fundamentals of Christian Education. Nashville, Tennessee: Southern Publishing Association, 1923.\nGeorge R. Knight. Philosophy and Education (2nd Edition). Barrien Springs, Michigan: Andrews University Press, 1989.\nPrema Gaikwad, “The Artistry of Teaching with Multiple Modalities,” Flags (The Official AIIAS Magazine), October 2013.\nTed N. C. Wilson, “Being Transformed: Why Adventist Education Exists,” Adventist World, August 2013.


url: =Canada gam Theihhuai Thu - Laibu Saal\nHome > Piankhiatna > Canada gam Theihhuai Thu\nCanada gam Theihhuai Thu\nA lamdang Pasian' angvanna hangin Zomi hizah tak gamdang tung thei dinga, cik mah hun a ih lamet ngam loh kawmkal ah tampi, gam thumna ih cih Kawlgam sanga nuntakna a nuam zawdeuh gamte ah ih tung ciat hi. Tuate' lakah gam thupi pen a ih ngaihsut ahi, USA ah tam ki tung pen hi. Tua mah bangin a om laite in zong amau utna tel thei hi leh a theihsa uh USA mah tel dingin ih lamen hi. Ahi zongin thu khat peuhpeuh a hunhun in ki khel thei zel ahih manin na lamet lohna mun zong hong ki puak thei hi. Gam tuamtuam dangte zong ih theih nai loh man hi bek a, US zah mah a a hoih zongpawl khat om thei ahih manin US a ngah zolo te zong nang aading a hoih zaw Pasian geelna zong om thei khading ahih manin khasiat ngaihsut pah ding hilo hi. Tua gamdangte' thu ken thei tello ka hih manin kei omna ka theih gam thu tawm kong gen nuam hi.\nPawl khatte a tun kuan ahih kei leh a tun zawh a sawtlo in Zomite'omna ah hong ki suan pah nuam ahih manin hamsatna tampi om a, immigration te leh a sponsor te tawh nasep ding tampi tak om hi. Tua ahih manin a zenzen in Canada a ngahte leh a lunggulh te in na theih masak pen hun in Canada ah Zomite om hiam ci-in na theih bangin kan pahin kalsuan lecin na ma vang pen ding hi. A diakin na gam telna ah na address piak ding khua pen Zomite' omna khua ahih ding thupi hi. Tua hi kei leh ih ki huh nop hangin ki gamla ahih manin hamsa hi. Hih thute tawh ki zui-in USA pai nuam napi a ngah khalote aadingin a ki nai pen Canada ahih manin na theih nop khak leh ci-in Canada thu a nuai ah tawm kong gelh suk hi.\nCanada gam pen leitungah gam gol pen nihna ahih hangin mi pen million 35 khawng bek pha hi. Mikangte' gam mah hi a, minamkim tenna ahi hi. Kampau pen mangpau(English) leh French(Piantit) pau official in ki zang hi. French pen Quebec Provice(State) ah ki zanga, tualo a dang State 12 te ah English( mangpau) ki zangzaw hi. Sum pen Canadian Dollar zang uh hi. Economy pen USA mah tawh kibang a, a sum pen US leh Canada, Dollar khat ciangin 5 Cents(Pya nga) bangin ki khia a, US sum pya nga in lian zaw hi. A gam ki uk zia pen Full Democracy hi a, British te' ii Back up policy a hih manin a min in Queen Elizabeth hi lai a, Politics ah Priminister a thu nei pen ahi hi.\nSum ngahna lam(Economy):\nNuntakna Sumbeite(Living Cost):\nKhua neu leh khuapi tawh ki zui-in innsap leh an neek man tawm ki lamdang hi Khuaneute ah innsap tawm zawdeuhin annek man leh vanman tam leuleu hi. Gentehna in, a khuaneute ah innsap pen lupna khan khat $650 bang manin a khua lian pen ahi, Toronto bangah $700 bang man hi. Tua zong inn hoih leh hoihlo, khuapi sung tawh ki nai, ki gamla zong tawh ki sai lai hi. Annek man pen khuaneute ah kha khat in $150 bang a bei leh khua liante ah $100 bang bei hi. Hih tawh ki sai -in ki bang kawikawi lel cih ding hi a, a dangte tungtawnin en lai dih ni.\nTuni ciangciang Canada gam buppi ah Zomi 300 bang om khin ta hi. A gam lian ahih manin pawl khat a khua ki gamla a, tu laitakin eimi tam zawdeuhna khua pen khua nga bang om hi.Canada ah khua lian pen Toronto hi a, milip million 7 val omin, North America ah khuapi lian a 4 na ahi hi. A khuapi(Capital city) pen Ottawa hi a, milip million khat val bang om hi. Canada ah Zomi a tam nai loh hangin US ut napi a ngah lo te' aadingin Zomite’ tamna tawh a kinai na pen gam ahih manin mel theih omna zuan te' aading a hoih pen gam khat ahi hi. US leh Canada ki gamgi ahih manin Political Policy lo buangah gam khat banga vaihawm theihna gam ahi hi.\nCanada nong tun cil vanleng tual ah (Green Card(PR) hong ki pia pah dinga, nong tun zawh kum thum ciangin gammi suah theihna(Citizenship) ngah theihna ki siau thei ta hi. Citizen ngah peuh lecin US pen visa kul lo in na ut hunhun in ki hawh thei a, ki ciah thei hi. Tua bek thamlo in leitung na utna peuhah visa kullo a zin theihna gam tampi na pai thei ding hi. US leh Canada pen gam khat bangin phone tawh kiho theihna ahi hi. Mundang pan hong lal Zomite leh hong tung thak Zomite, Social Department makai in zum paina leh zato paina a kipan a kisam khempeuh ah ki huh hi. Nopna leh dahna a kipan a kisam khempeuh ki pawlna kiptakin ki nei a, a kisam bangin ki huai hi. Zomi Community Canada(ZCC) ci-in Canada a om Zomite ki pawl khopna ki phuan zo hi. Canada Zomi Khawmpi, Khuado ni, Zomi namni, Lungdam bawl leh kum thak te a kipan pawi tuamtuam kibawl hi.\nUS leh Canada Gamlim(US and Canada Map): State(Province)tawh etna:\nKhuahun Omzia(Weather Condition):\nKhuahun pen a tangpi in US gam a tamzaw tawh kibang hi. Khuahun thum bang om a, nitumna leh ni suahna ki gamla ahih manin nisuah ni tumte ki lamdang hi. Nitum nisuah a kigamla tawh ki zui-in gam khat hinapi, hun guk in ki khen a, ni suahna pan nitumna nai khat ciat in ki lamdang hi.\nPhalbi hun pen December pan March Kha huam sung hi a, a votna pen 5C pan -40C dong nisuahna leh nitumna zui-in vot hi. Kum khat leh kum khat kibang lo a, vuk sah hun zong om in a om khol loh hun zong om thei hi. Tukum bang vuk tamlo kum a hih manin US tawh kigamgi nisuahna lam bang khuahun nuam bek lel hi. Khuahun a vot hangin inn sungah a votleh a sa piakna set omkim ahih manin nuam lel hi. Zomite pen tulai takin hih a nuailam state tengah ki om kim dildial hi.\nCanada pen leitung gam khangtote' lakah khat ahih mah bangin pilna lam zong a sang pen gam khat ahi hi. Leitunga University minthangte' lakah ki hel hi. Khuapite ah sang lian University leh college tam a, khuaneute ah tawm hi. High School ciang pen khua khempeuh a vengkim ah om hi. Khua liante a tengte aadingin nute' an huan sa tawh a hanciamte' adingin Ph,D/Dr a kila thei ding hi. High School ciang pen kupite in a mawkna in kah sak a, College leh University pen a kisam zahzah kumpite in a met omlo in a sang man dong leitawi in, a sang man zawh kha 6 ciangin a sum bat ii seh thum suah seh khat maisak a, a om lai teng, a met tawm ni cik ah sawtpi lohsak kik uh hi. A hanciam nuamte' aading leh sum neilo te aading a kiciangtanlo pilna ngah theihna gam hi.\nCidamna lam tawh kisai-in Canada pen leitungah cidam na ding ki kepna(Health Care) ah a hoih pente’ lakah khat ahi hi. Cinat ki velna pen a zawng a hau cih deidan omlo in, Canada sunga gamdang mi nasemte leh Canada gam mi peuh mah a mawkna in vel in sit uh hi. Zato lum mi ahih leh bangtan lum in bangzah a bei zongin kumpi in a mawkna in a dam dong bawl uh hi. Zato lup a kullo, clinic a ki lakte pen a ki vel man beilo a, a zatui man ding pen cinate in pia uh hi. Ahi zongin a sum lut tawmte leh pensen(Retired), kum 65 tungsiahte in kumpi tungah siau in zatui man ding zong kumpite in sik ta uh hi. Nau paai a kipan appointment paina khempeuh leh nausuahna dong a khawnkhong ahi hi.\nTua banah kum 65 a cing nailo, senior citizen ahih nai loh hangin natna lian nei a sum tawmno a kipan a tenga sim dong tampi bei dingte a hih leh Premium Foundation ci-in kumpi makaihna tawh kipawlna lianpi khat om a, tua ah ki siau-in a bei khempeuh piak sak uh hi. Zatui zaha tawh ki sai-in, lungno that thei zatui nam(Antibiotic) peuh mah pen ei ut banga lei theih hilo inSiavuante’ letmat bek tawh ki lei thei hi.\nCanada Gamah Pem Theihna(Immigration to Canada):\nMundang pan hong lal Zomite leh hong tung thak Zomite Social Department makai in zum paina leh zato paina a kipan a kisam khempeuh ah ki huh hi. Nopna leh dahna a kipan a kisam khempeuh ki pawlna kiptakin ki nei a, a kisam bangin ki huai hi. Canada Zomi Khawmpi,Khuado ni, Zomi namni, Lungdam bawl leh kum thak te a kipan pawi tuamtuam ki bawl hi.\nJoseph Mung: Cell Ph:(647)965-5712\nThang Guite: Cell Ph: (647)404-2996\nItem Reviewed: Canada gam Theihhuai Thu Description: Rating: 5 Reviewed By: Cinpu Zomi


url: =Russia – Ukraine vai Update (March 15, 2022) :: ZOMI DAILY\nRussia – Ukraine vai Update (March 15, 2022)\nposted on 16 March 2022 at 8:31 am Lomkholna: News, Thomasmung, World\nBreaking News & News update: Russia – Ukraine vai Update (March 15, 2022)\n1. US in Ukraine gam ah humanitarian assistance ding in $186 million kipiakhia leu leu ding hi ci in US Secretary of State Antony Blinken in tangko khia hi. Abeisa hun in zong galvan leh humanitarian assistance ding US in $ 600 million val pia khia khin uh hi.\n2. Ukraine capitol Kyiv ngei teng ah Russia buluh te leh Ukraine galkap te nasia takin kikap hi mah ta leh EU makaipi thum te ahi the Poland Prime Minister, the Czech Republic Prime Minister leh Slovenia Prime Minister te Meileng tawh Kyiv ah va hawh uh aa, Ukrainian President Volodymyr Zelensky tawh holimna va thei uh aa, thupi leh hang kisa mahmah hi. Ukraine gam pen EU sung member khat aa lut ding ahanciam lai tak uh ahi hi.\n3. US news minthang khat ahi Fox news correspondent khat ahi Ben Hall pen gal kikapna Ukraine gam sung ah news alak lai takin kikap liam aa tulai tak zato alup lai tak ahi hi. US State Department in belh hi vai tawh kisai huh theih zah in kihuh ding hi ci uh hi. Nung Monday ni in American journalist Brent Renaud zong Russia te kaplum uh aa, Ukrainian President Volodymyr Zelensky in acian lai a innkuanpih te tung dahpihna lai khak hi. Russia buluh te inn Taden (News) la Journalists te na leng thahlum uh ahih manin International thukhun te pelh hi ci uh hi.\n4. Russia kumpi pa Putin in Thukan (intelligence) lam agol pen khat nasep pan paikhia sak hi ci uh hi. Ukraine gam abuluh ma un Ukraine mipi ten akumpi te uh zong deih nawnlo ahih manin Ukraine gam I sim leh ol no takin la zo lel ding hi hang ci in Thukan makai pi pa in Putin tung a gen (report) na tawh kizui in Putin in abuluh hi aa, ahi zongin tua thukan makaipi pa gen tawh kilehbulh in Ukraine mipi te in akumpi te tawh kibawl in lehdo kik uh ahih manin tu ciang dong agimna tangtung zolo ahih manin Putin heh mahmah kici hi.\n5. Russian ten Ukriane abuluh zawh uh nipi thum bang hi mah ta leh a capitol leh gam khua tampi la zo nai tuan lo uh hi. Ukraine galkap te leh Teritorial Defense Force te in nasia takin do kik uh ahih manin Pu Putin ii ngimna bangin Ukraine gam la zo nai tuanlo uh ahih manin Putin nak thang pai mahmah hi ci uh hi.\n6. Leitung gam 30 kipawlna ahi The North Atlantic Treaty Organization (NATO) pan makaipi teng mai nipi sung Brussels khua, Belgium gam ah kimuh ding geel uh aa, tualai ah US President Pu Biden zong kah ding hi ci in US official lam ten kipsakna nei uh hi. Adiak diak in tulai tak akibuai Ukriane vai kikum ding uh hi ci uh hi. Abeisa hun in Pu Biden in NATO pen Russia-Ukriane kidona ah kihel zen zen hi leh Leitung gampi thumna piang ta ding hi ci in genkhia hi.\n7. Russia state news channel minthang khat ahi the Kremlin’s falgship TV Channel in Russia-Ukraine kidona vai ataangko lai takin tua TV channel ah asem Maria Ovsyannikova akici numei khat in “No War” cih poster tawi in Gal deihlohna thu pulaak khia aa, leitung gambup kizel mang hi. Putin in gal ado nop hang agam mi ten gal dona adeih loh loh kilang mahmah aa, Mipi te in Russia gam mun khempeuh ah zong galdona deihlohna lungphona nei uh hi.\n8. Leitung gambup in Russia pen mun khempeuh mah khaktan in sanctions bawl uh ahih ahih manin agam sungah haksatna lianpi tung ahih manin Russia in China te tungah Galvan (Military), Sum leh Paai (financial assistance), leh nek leh dawn (food assistance) te ngetna nei hi. US kumpi in China kumpi kiangah Russia te huhna na piak uh leh buaina hong kizom to to dingaa, kilemna om thei lo ding ahih manin hoih tak ngaihsut ding zasakna nei uh hi.\n9. Russia ten Ukraine buluhna hangin mipi in Ukraine gam pan apai khia 2.8 million pha ta hi ci in United Nations High Commissioner for Refugees (UNHCR) in genkhia uh hi. Gamgi akizom Poland, Romania, Hungary, Moldova gam te ah gal tai uh hi. Russia ten Ukraine buluh zawh aa kipan tuni ciang dong mpi 636 si ta aa, mpi 1125 liam uh hi ci in UN Human Rights office (OHCHR) in genkhia hi.\n10. Ukraine-Russia kikal kilem nading thu kikup a 4 veina pen abeisa Monday ni in nei uh aa, haksatna tampi om ahih manin ni khat sung khawl bawl phot uh hi ci uh hi. Ukraine President Zelensky in belh “a haksa mahmah thukikupna hi” ci in genkhia hi. Russia leh Ukraine thunei te kikal a 4 veina thu kikupna kinei khin hi mah ta leh tu dong ciang buluhna atawp theih nang bangmah thu kimna nei zo nai lo uh ahi hi. A 5 veina kikupna pen zingciang (Wednesday) ni in kinei ding hi.\nMore: Russia & Ukraine tuukpeng kidemna ~ Bob Tuangpi\n11. Ukraine President Zelensky in zingciang (Wednesday) ni 9:00am in US Congress ah virtual (Zoom) tawh thu genna nei dingaa, Congress palai te tawh kikupna nei ding hi. Abeisa hun in US Congress in Ukraine gam aading huhna huhna 13.6 billion piakkhiat ding vote tawh khensat (pass) uh ahi hi. Tuni in zong Congress pan Republican lawmakers ten Pu Biden kiang Ukraine gam Gal vanleng puak ding ngetna nei uh hi. Ref: CNN breaking news, Twitter *** News Update zong LIVE tawh kikhah ding ahih manin kimu tek ni…. Thomas On Sian Mung (Thomas Mung Guite) Washington D.C March 15, 2022\nPrevious: Ki-et phatkikna pan kipuahphatna ah ~ Kap Za Khai\nNext: Mangpha Dr. Khen Za Sian


url: =2013-11-17 ~ TBC-Y\nPosted on Saturday, November 23, 2013by Siam Kim\n2 Korin 3:1-11\nKhris’ sawltakte na hi uha... laitui le laikung tawh a kigelh hilo-in Pasian’ Kha Siangtho tawh a kigelh ahi hi.––2 Korin 3:3\nNovember 1963 ni khat sungin John F. Kennedy thau tawh kikap luma, tua ni mahin makai minthang C.S. Lewis zong si hi. Amah pen Oxford ah laihilh siam khat hi-a, biakna neilo panin Khristian hong suak hi-in, laigelh siam mahmah hi. Pilna tawh kisai laibute, nate’ thu, naupangte’ tangthubu, le a dang lai tuamtuamte pen Khristian nuntakna adingin a thupi mahmah laibute ahi hi. Tua laibute tungtawnin Pasian in nasem a a nuntakna kikheelin, gam makai khat le Nobel Prize pahtawina angah Scientist khat zong kihel uh hi.\nLaigelh khiatna tawh Pasian’ thu taangko khiat ding sapna i ngah a, tua bek hilo-in a ummi khempeuh “Ama’ laikhak” ahih keileh Jesuh’ laikung-te ihi hi. Sawltak Paul in, “Khris’ sawltakte na hi uha... laitui le laikung tawh a kigelh hilo-in Pasian’ Kha Siangtho tawh a kigelh ahi hi” (2 Kor. 3:3) ci hi.\nPaul in eite pen Pasian’ laimal kigelhna laidalte hihang ci-a hong gen nuam hilo hi. A nungta laite i hih manin Jesuh Khris in i nuntakna tungtawnin bangci ciang nasem hiam cihte lakkhia thei-in, picinna tawh kalsuan thei ding, cihna hizaw hi.\nC.S. Lewis’ sep bangin mi khempeuh in hihzo pah lo ding hanga, ahi zongin eite hong it-in, i nuntakna hong honkhia pa’ minthanna ding hong sapte i hi hi!– Dennis Fisher\nTopa, Nang nong koihna bangbangah Nangma-a ding tecite ka hi uh hi. Nisim ka nuntakna pen a kiphuangkhia nuntakna ahihlam ka thei hi. Midangte’n Nang hong theihnop nading le Nong piak nuntakna bucing a neih theih nading uh hilh ta in.\nMidangte’ sim theih dinga kigelh Khris’ “lungkimpihna lai” i hi hi.\nPosted on Friday, November 22, 2013by Siam Kim\nNangma tungah Kha Siangtho hong tung dinga, nangma tungah Pasian’ vangliatna hong tung ding hi. –– Luka 1:35\n Ezekiel 18-19\n James 4\nTuma kum 50 hun lai-in US Kumpi John F. Kennedy a kisuamlup ciangin leitungbup linglawng hi. A zingciang bangin The Time ah hih thupiang hangin leitung sum zuakna dongah a kizelhna kigelh hi. A thulu ah, “US aa thupiangin leitungbup khuhcip mawk hi” ci-in taangko hi.\nTua bang sihna, kamsiatna, thupiang khat peuhpeuh in leitung a khuhcipna tuak thei zeuhzeuh hihang. Tua bang mahin pasal a nei nailo numeino khat zong tanglai peka a kikamciamsa Messiah, ama sung pan piang ding cih kitaangko hi (Luka 1:26-33). Bang ci pian theih ding, ci-in a dotkik ciangin vantung mi Gabriel in, “Nangma tungah Kha Siangtho hong tung dinga, nangma tungah tungah Pasian’ vangliatna hong om ding hi” (tg. 35) ci hi.\nMary’ nuntakna pen khim khuazing tawh kidim lo-in Pasian’ vangliatna in khuhcip ding ahihna hih mun ah kimu thei hi. Ama’ dawnkikna zong a lamdang veve khat: “Na gensa bangin keima tungah hong piang tahen” (tg. 38) ci hi.\nHong tung ding Nipite enkhol lecin, Jesuh mi banga hong suah ding hun hita hi. Tua bang hun-ah “khuhcip” cih kammal i ngaihsut phat mahmah ding kisam hi. Tua in Pasian’ ompihna eite lungtang sungah vanglian takin hong pai nading le Ama’ vangliatna in khim bang azing leitungah khuavak hong taangsak ding ahi hi.—David McCasland\nAma’ hong itna tawh kei hong kituam ta,\nBei theilo itna, kikheel ngei kei,\nAma’ hong itna in kei hong khuhcip den,\nKei ka tawlnga phiuphiau ta. —Ironside\nHun citengah Pasian’ itna le vangliatna in hong khuhcip hi.\nPosted on Thursday, November 21, 2013by Siam Kim\nPasian in a lian penin amah koih a, min lian dang khempeuh sangin a min lianzaw-in a koih hi.\nKa tunu Maggie le a innkuanpihte Michigan pan Missouri ah ciahkik uh hi. Anu in a genna ah inn a ciah tuungin, “Michigan! Michigan!” ci-in awngin kileh kawikawi hi, ci hi.\nMaggie in tua min ngaih baangsa hi ding hi. Lawhnop zong sa hi ding hi. Hih mun ah hun a zat pen zong nuamsa himai ding hi. Khat (1) apha pan tua naupangnu adingin “Michigan” pen ama’ kam ah khum zunghzungh hi ding hi.\nTua in ka lungsim sungah khat hong phawksak a - Jesuh “min khempeuh sang min lian pen” ahi hi (Fil. 2:9). Gaither-te laphuah khat in tua i ngaih Ama’ min hong pulaak hi. Amah pen “Topa” le “Honpa” ahi hi. Himah hi. I Topa’ pianzia a pulaak min in bangzah-in thuuk, cih na ngaihsun ngei hiam! Jesuh ama’ gumpa dingin a kitaangsam mite tung, tua min va gen ni.\nJesuh pen hong gumpa hi. Asi manpha tawh hong tankhia a, i nuntakna buppi ama’ tungah i ki-ap thei hi. Jesuh. Leitung le vantung in pahtawi den tahen! – Dave Branon\nJesuh, Jesuh, Jesuh;\nTua min mahmah lian sa hiveng!\nKa Topa le kei hong Honpa,\nThulguah luang nua gimnam theng mawh bang!---Gaither\nMin ngaih taktak Jesuh bek hi.\nLUNGSIM TAKPI TAWH\nPosted on Wednesday, November 20, 2013by Siam Kim\nNote’ phattuam nading bek ngaihsun kei unla, midangte’ phattuamna ding ngaihsutsak zaw un.––Filippi 2:4\nInnkuan kuanin mun dang khat-ah giahphual satna khat-ah, makaipa in kaal khat sung ka sep ding teng uh hong gen hi. Aman ciangin, na gennop uh a om hiam, ci-in hong dong hi. Naupang numei khat in huhna khat ngen hi. A sanggampa khat huh ding a kisam mahmah ahihna hong genkhia hi. Amau’ innkuan ah tua bang pen haksa mahmah a, tua Nipi kaal sung akhoipih ding uh huhna ngen hi. Tua in a sanggampa a itna le a nulepa a khualna zong hipah hi. Tua Nipi kaal sung tawntung tua innkuan pen mi khempeuh in va huh uh hi.\nTua bang numeino nu ii kutna pen thupi mahmah khat ahi hi. Ei le ei omin, nop i sak mahmah zen hangin, mite’ lungkhamnate i theihpih man kei hi. Tua ahih manin Paul in i vaipuak ding hong gena: “Mi khat peuh in ama’ ading cilo-in, midang ading zongin ngaihsun ta hen” (Fil. 2:4) ci hi. Tua zomah zong Khris’ nasepna ahi: “Jesuh Khris’ lungsim bang na neih ding uh ahi hi” ci-in vaikhak lai hi.\nMite i huh ciangin Khris’ lungsim bang teekin i huh ding akul ahi hi. Pasian’ hehpihna tawh nungta-in, midangte’ kisap hunhun-in i va huh theih ding ahi hi.–Bill Crowder\nTopa, gimna athuak mite, a kisam mite, a vakvai mite a musiam ding ka mit hong honsak in.\nAmaute in Nangma’ itna kisam uh hi.\nTua banga a thuak mite tungah Nangma’ itna\na piakhia thei dingin keimah hong zang in.\nMite’ natna i va don ding pen a kiseh theilo man nei hi.\nPosted on Tuesday, November 19, 2013by Siam Kim\nKei pen khualmi ka hi-a, ka pu ka pate bangin peemta ka hi hi.––Late 39:12\nTunai-in ka sangkah lai-a ka lawmte tawh ka kizaih maan (photo) te ka enkik a, ka lawmte atamzaw in hong sihsan ta uh hi. Tua bang ka ngaihsut ciangin khasiat huai mahmah hi. Kum (70) kiim dong nuntak khuan i nei hi (Late 90:10). Laphuak pa genna pen thuman hi: eite pen mikhual hi-in, peemta bang i hihi (39:12).\nLeitung nuntak tomna in i tawpna hun hong musaka, i hun le nite a manlang lam (tg.4) hong telsak hi. Tawpna hun hong naisemsem i thei hi. Hih leitung i inn hilo a; eite khualmi bang i hilel hi.\nTua khualzinna ah eibek i hi kei hi. Pasian tawh a kibangin khualzin mi ihi hi (39:12). Tua in eite hong khamuang saka, launa le dipkuatna pan hong nuamtuamsak hi. Hih leitung le hong pai lai ding leitung ah hong it den Topa tawh khual i zin a, Amah’n hong makaih lai hi. Eite khualmi i hi hi, ahi zongin eibek i hi kei hi (73:23-24). “Nang tawh kong omkhawm den hi” (Matt. 28:20) hong ci khat i nei gige hi.\nI pa, nu, zi/pasal, le lawmte in hong paisan kha ding a, Pasian eite tawh hong om den cih i mangngilh ngei kei ding hi. Mipil thuciin khat ah: “Khualzin pih lawm hoih in i vante hong zaangsak hi” kici hi.—David Roper\nKa hunte ka Pa’ khut sung om;\nKei’n bang ngen nawn ding?\nKei lampi ding a sial Pa in\nKa khualzin tawp dong hong makaih ding. —Fraser\nLampi sau-in na khualzin a hamsat ciang, Na vangik Jesuh suat ding mangngilh ke’n.\nHONG CIAHKIK IN\nPosted on Monday, November 18, 2013by Siam Kim\nNang pen mawhna amaisak nuam, dikin hehpihna anei, lungduai-in itna kip anei Pasian na hihi. ---Nehemiah 9:17\nJim kum 10 aphakin Khris’ nung zuih ding khensat hi. Kum 15 khit ciangin tua khensatna maimang hi. Tawmvei sung kimang ngaihsutna tawh khensatna anei pak bek hi-a, a gamtat hoih lo mawk hi. A nuntakna nungtolh hi. A nasep mapai lo hi. A innkuan sungah mi thum a kizomin si hi. Dahna le khalauna in Jim tuamcip a, cihna ding a theihloh laitak Late 121:2 na simkha-a: “Van le lei abawl Topa’ kiang panin keimah huhna hong pai hi.” Tua kammal in a launa teng beisak hi. Topa tungah khatvei kiko kika, Pasian in sang hi.\nJim’ nuntakna ka ngaihsut ciang taanglai Israel mite ka phawk hi. Israel mite pen Pasian tawh kizopna a khauhpaite hi uha, Pasian in amau teel hi (Neh. 9:1-15). Ahi zongin amaute in Pasian langpan uha, amau ngaihsut bangin kalsuan uh hi (Neh. tg.16-21). Amawhna panun a kisik kik ciangin Pasian in “maisak-in, dikna le hehpihna nei-a, lungduai-in itna kip nei hi” (tg. 17).\nEite i vakvai hun nangawn-in hihte in Pasian kiang i zuat nading hong tawsawn thute ahi hi. I mawhna le tatkhialhna nusia-in Pasian’ lampi tawn lehang, Amah in eite a hong itna hong lakin Amah tawh kinai takin na nungta khawm thei ding hi. – Jennifer Benson Schuldt\nMaitai-in damtak Jesuh in hong sam hi,\nNang le keimah hong sam hi;\nTopa Jesuh’n lungduai takin hong ngak hi,\nNang le keimah hong ngak hi. ––Thompson\nPasian’ itna khutte kihong den hi.\n17 NOV PROGRAM\nPosted on Sunday, November 17, 2013by Htaung Kyint\nLai Siangtho Sinna(Matt 1422-36)~Asst. Pastor Zam Khen Khai\nSiampi thungetna~Rev. Gin Lian Tuang\nBiakinn sumpi apna leh donna~Pa Hang Za Thawn\nYuzana Homecell~ Phatna La\nPhatna La~ Pawlpi Innkuante\nSumpi apna(Doxology)~Pi Ning Ngaih Kian\n08.HUNTAWH TONKHAWM TAPIDAW INNKUAN\n17 Nov 2013 by Lu Nux\nအလိုေတာ္သညါ ျမန္မာႏိုင္ငံ၌ ျပည့္စံုပါေစေသာ္ Revd. Dr. S. Pau Khan En\nMAWHNA TUNG THUNEI\nPosted on Sunday, November 17, 2013by Siam Kim\nLungsim siang hong guan in, Topa.––Late 51:10\nHun khat lai-in a dawnkik haksa mahmah dotna khat hong nei hi: “Mawhna kihello sawtvei na sep zawh pen khat hong gen in - kaal khat sung maw, ni khat maw, nai khat?” Tua bang dotna bangci dawn ding ihiam? Gen siang ding hileng, “Mawhlo-in ni khat hun bei thei ke’ng” aci ding vive hihang. Abeisa Nipi kaal sung enkik lehang, Pasian kiangah i mawhna khat beek i pulaak loh hun tampi om hi. Nipi kaal khat sung mawhvet ke’ng i kicih leh bel, ei le ei a kikheem i hilel hi.\nPasian in i lungsim hong thei-in, Ama’ Kha Siangtho in zong hong hilh theizel hi. Ei le ei i kitheih leh, 1 Johan 1:8 na-ah, “Mawhna ka nei kei hi i cihleh, ei le ei a kikheem ihi-a, i sungah thuman om thei lo hi.” Tg. 10 na bang ei-a dingin i ngaihsut ciang: “Mawhna nei ke’ng aci mi peuhmah sungah Ama’ thuman om lo hi” ci lailai hi.\nEi le ei i kidot lai dingah: “I mawhna i pulaak ciang, Pasian in koici bangin hong dawng kik hiam?” cih ahi hi. Tua pen: “I mawhna i pulaak ciangin.... Amah thuman-in, citak a hong maisak hi” (tg. 9) ci hi. Jesuh in mawhna thaman khempeuh sihna le thawhkikna tawh gualzo khin hi. Tua ahih manin lungsim siang i sungah hong koihsak khin zo hi (Late 51:10). Ka lawm Jaydon’ genna ah: “Jesuh pen mawhna tungah thunei pa hi” acih pen thuman ahi hi. ––Anne Cetas\nKa mawhna maisak kul kei\nKuamah’n ci thei kei,\nUpna tawh Khris kiang i zuat kula,\nAma’ sungah nuntakna man neih ding kisam. —Branon\nKhris hong maisakna in nuntakna thak ah akihong kongkhakpi hi.


url: =Khang Tangthu Nihna 14 | Siantongluan.net\nKhang Tangthu Nihna 14\nKhang Tangthu Nihna 14 |\nTua ciangin Abijah si a, David khuapi sungah kivui hi. Tua ciangin ama tangin a tapa Asa in uk hi. Asa hun sungin tua gamah kum sawm sung gal dai hi.\nTua ciangin Asa in ama Pasian, Topa mitah a hoih leh a man na sem hi.\nAmah in gamdang biakna taute leh mual dawna biakpiakna munte lakhia-in, biakna songte supai-in Asherah milimte phuk a,\namau pute pate Pasian, Topa zongin thukham leh thupiaknate a zuihna dingun Judah mite thu a pia hi.\nAmah in Judah khuapi khempeuh panin mual dawna biakpiakna munte leh paknamtui biakna taute zong lakhia hi. Tua ciangin ama khutnuai-ah kumpi gamsung gal dai hi.\nTua gamah gal dai ahih manin Judah gam sungah kulh a nei khuapite a lam hi. Topa in ama tungah galdaihna hun pia ahih manin tua hun sungin amah in galdona neilo hi.\nTua ciangin amah in Judah mite kiangah, "Hih khuapite lamin kulhpite leh tausangte, kulhkongpite leh zawlte tawh um ni. Eite in Topa i Pasian zong ihih manin leitang pen eima-a hi lai hi. Eite in amah i zong a, amah in i kiim khempeuh panin galdaihna hong pia hi," a ci hi. Tua ahih ciangin amaute in khuapite lamin kulh tawh um uh a, mavang uh hi.\nAsa in Judah mite sung panin lumneu leh teipi a tawi galkap tul za thum, leh Benjamin mite lum pua-in thal a keek tul za nih leh tul sawmgiat nei hi. Hih mite khempeuh pen a thahat a galhang mite vive ahi uh hi.\nAmaute a sim dingin Ethiopia mi Zerah, galkap awn khat leh leeng galkap za thum tawh hong kuankhia a, Mareshah ciangdong hong tung hi.\nTua ciangin amah a dawntuah dingin Asa kuankhia a, Zefathah leh Mareshah kuamah galdona ding panna a bawl uh hi.\nTua ciangin Topa Pasian tungah Asa kiko a, "Topa aw, a thahat leh a zawngkhal a kidona-ah a huh dingin nang tawh a kibang kuamah dang omlo hi. Kote hong huh in, Topa kote Pasian aw; bang hang hiam cih leh nang kong suang uh a, nangma minin hih mihonpi a do dingin kong pai uh hi. Topa aw, nang, kote Pasian na hi hi; mite kizosak kei in," a ci hi.\nTua ahih ciangin Topa in Asa leh Judah mite mai-ah Ethiopia mite zo a, Ethiopia mite tai uh hi.\nAsa leh amah tawh a om mite in Gerar ciangdong amaute delh uh a, a hing kuamah a om nawnloh dongin Ethiopia mite puk uh hi; bang hang hiam cih leh Topa leh ama galkapte mai-ah amaute kisusia hi. Judah mite in vankinusia tampi tak pua uh hi.\nTopa a kikihtakna amaute tungah om ahih manin amaute in Gerar kiima khuapi khempeuh vat uh hi. Amaute in khuapite luh uh a, tuate sungah vankinusiate tam mahmah hi.\nTua ciangin amaute in gan omna puanbukte vat uh a, tuu tampi leh kalaohte paikhiatpih uh hi. Tua ciangin Jerusalem-ah a ciahkik uh hi.\nTedim Lai Siangtho / Laibu: Khang Tangthu Nihna 14


url: =Thailand gamsung tuibuahpawi ah Accident tuamtuam hangin mi 418 si :: ZOMI DAILY\nThailand gamsung tuibuahpawi ah Accident tuamtuam hangin mi 418 si\nposted on 19 April 2018 at 8:26 am Lomkholna: News, Sawltak, Thailand, World\nThailand gamsung ah abeisa tuibuahpawi ihcihsakziau Buddhist biakna te pawihunsung in lampi tungah tuahsiatna tuamtuam hangin misi 418 pha cih Reuters pan kiza hi.\nTuibuahpawi pen Buddhist biakna te ii ngeina kumthakpawi “Traditional New Year” hi a, Myanmar gamsung ah Thingyan Festival kici in, Thailand gamsung ah Songkran Festival ci uhhi.\nHih tuibuahpawi ciangin zukham ankhamsa in khuasungah kivakkhia ngeingaiden ahih manin, mawtaw tuahsiatna, Road Accident tuamtuam omden hi.\nTuabang in Road Accident aomloh nadingin Thai kumpi in tuibuahpawi akipatma in “Road Safety Campaign” ci’n mipi te kidopding hilhkholhna neikhin uh himahleh, abeisa kumsangin Songkran Festival hunsung in Road Accident tawh misi tamzaw hi ci’n Wednesday ni in Thai Interior Ministry in genkhia hi.\nTua Ministry te genkhiatna ah Songkran Holiday Week ahi April 11-17 kikalsung in Thailand gambup ah tuahsiatna Accident bekbek akigawm in 3724 om ci uh a, tualakah mi 418 takin asihlawh uh ahihi.\nAbeisa nungkum Songkran Holiday sungah misi 390 tak omngei ahih manin, akiamzawding lunggulhna tawh Road Safety Campaign ci’n tuibuahpawi akipatma in mipite kidopding genkholhna akinei himahleh, abeisa kumsangin misi tamzawmawk hi.\nDeputy Interior Minister Sutee Markboon in agenkhiatna ah Road Accident atamzaw pen mawtaw hathawllua Speeding hang hipipen a, tua Speeding hangin tuahsiatna apiangpen 27.69% bang phahi ci’n genkhia hi.\nVideo: Thai Interior Ministry said 418 people were killed in 3,724 accidents during the April 11-17 Songkran holiday week, up from 390 deaths in the holiday period last year.\nApril kha atunsim in Songkran Festival tawh kituakden ahih manin, kumpi thunei te’n zudawn zukhawmsa peuhmah in kuamah in mawtaw hawltheiloding, Motorcycle tuangtenzong Helmet lukhu hoihtak khuhamtangding ci’n atangkodet uh ahihi.\nThai Government in “Drive with courtesy, adhere to road rules” cih thulu tawh Campaign bawlin, thuhilhna Video tuamtuam, Photo tuamtuam khahkhia uhhi.\nMore: Numei khat HIV natna nei ci’n abeisa kum 15 sung ki theikhial, zato te thu kibawlding\nAhi zongin Critics pawlkhat te genkhiatna ah tuabangin kumpi thunei te’n Public Service Announcement abawl uhpen khuasung mipi te tungah atunzah dingin tungzolo, kizel zolo hi ci’n genkhia uhhi.\nMyanmar gambup ah tukum Thingyan Festival hunsung in tuahsiatna bangzah, misi bangzah aomzen tammaw? Sawltak #zomidaily\nPrevious: Kawl Buddhist biakna azui nungak khat zi aneihsawm te theihding thukhun\nNext: Nazi na it lam kilangsak in (2)\nAnei na hi hiam? Athei?\nTaiwan President in Trump ahopih manin China ah thangpai ~ TK Lian\nMualnuam khuami Rev. Dal Za Cin (Munlai Zion UPC) in hongnusia\nDailen laitak nailangval Game akimawl pasal khat agilzang pusuakkhia\nUS gamsung ah January khakhat sungin nasepthak 200,000 ki behlap


url: =Gamdangmi nasem te hongki ap un, na liausumding uh tawmzawding hi :: ZOMI DAILY\nposted on 7 July 2017 at 9:05 am Lomkholna: Malaysia, News, Sawltak, World\nMalaysia gamsung ah gamdangmi nasem in aom te kumpi vaihawmsakna tawh E-card bawlsak uh a, tua E-card bawltheihhun Deadline pen June 30 niciangbek ahihi. Tua hunsung in E-card abawlkhalo gamdangmi Work Permit neilo te’n amanlang in kumpi thunei te tungah hongki ap un, Surrender lo in hongkimat leh naliausum dinguh tamzawding hi ci’n kumpi thunei te’n genkhia hi.\nMalaysia Immigration director-general Datuk Seri Mustafar Ali in agenkhiatna ah amauleh amau hongki ap Surrender te liausum Penalty RM400 bek ki piasakding cihi. Tua hilo in Enforcement Action tawh Operasi cihkhawng panin akiman tepen liausum RM5000 kigamding cih Bernama pan kiza hi.\nTuabek thamlo kumpi thukhenzum Court ah kipuak hileh atawmpen RM10,000 beiding cisawnsawn hi.\nAhi zongin ki apding, Surrender bawlding cihciang in agamah aciahding inzong akigin kulpah hi. Surrender akibawlte pen thusitna kineiding a, tuakhit ciangin agamah kipuakding, Deportation kibawlding cihi.\nTua aki ap tepen “3-Plus-1 Programme” sungah lutding a, liausum apiakding pen RM400 ahihi. Tuakhit ciangin hongki patkhiatna gam “Country of origin” ah aciahnading uh vanleng letmat Air Ticket amauleh amau lei in ciahtheiding uhhi ci’n genkhia hi. (Abeisa in Myanmar Embassy panin CI tawh aciahte tawh kibang khading hi)\nTuabang in Surrender bawlkhit ciangin agam uh aciahte pen Blacklist sungah kikoihding a, Malaysia gamsung ah kum 5 sung lutkik theinawnloding uhhi ci’n Immigration Director-general in zanni in APEC Business Travel Card ah Opening Address abawlna ah genkhia hi.\nMalaysia Immigration director-general Datuk Seri Mustafar Ali ngait in E-card pen abawltheihhun June 30 ni ciangbek hi a, Deadline kikhintolo hi ci’n genkhia hi. Tua ahih manin tulaitak Malaysia gamsung ah pawlkhat in E-card kibawltheilai acihpen bangcidan hiam ngaihsut huai hi. Puaisa (Agent) te’n sumzonna peuhin kibawltheilai ci’n sum tampipi ngenin hongkhemkhem ahihzelding patauhhuai hi.\nRelated: Malaysia gamsung Operasi pan gamdangmi 1509 kimankhin, 28 Employer zong kiman\nTuciangciang E-card bawlhun Deadline abeikhitzawh Malaysia gamsung ah gamdangmi phalna kician neilo in nasem Operasi pan akiman vekpi pen 2000 valkhinta cihi. Nasemte bekthamlo, nasepnei Employer (Boss) zong mi 44 kimankhin cih kiza hi. Sawltak #zomidaily\nPrevious: Zomi min leitungbup biakna kipawlna khat ahi BWA ah ki ciamtehta\nNext: Malaysia, Shah Alam sung aom Tanjong Karang Hospital meikang


url: =Mangpha! U Cicin (Rev. Dr. Thawng Khan Cin) :: ZOMI DAILY\nposted on 20 June 2020 at 10:55 am Lomkholna: Dahpihna, Gosawmkhup, News, Zomi\nU Cicin, Sia Cicin, Rev. Dr. Thawng Khan Cin. Ka U Cicin thute ka gelhloh phamawh sese ei. Ka Nu tawh unau (Cousin) ahih hangin, ki-innkuan bawlin, ke’n U Cicin ci in sam ing. Zomi sung ah biakna lam pan a nasepna atangzai dan, gam leh minam vaite ah a mapanna a kicin dan, khua leh tui sung ah itna tawh a mipih sapihte avaanna cihte suut dingin panleng tam mahmah ding.\nTutung in, Zomi Innkuan Kipawlna sung ah a mapanna leh ka kithuahkhakna teng suut masa ning.\n· ZIUSA Kipawlna a kiphuh zawh, Chicago khuapi a Dr. Dokham inn ah Thukhunpi Khawmpi bawl ding vai a omteh, Khawmpi kah dingin Sia Cicin ka zot aleh, Makai panmunlen ahihloh hangin, ama ipsung sawkin hong zui hi. Khawmpi ah amah hong kihel manin, ZIUSA Kipawlna Kivaipuakzia ding kikupna leh geelna ah thu leh la tampi hong kuppih a, kipicing mahmah hi.\n· 2006 kum January kha sung in, Chicago khuapi a kibawl ZIUSA Khawmpi panin ZIUSA EC Kiteelna ah Sia Cicin pen Vice President panmunlen dingin kiteel hi.\n· 2007 kum June kha sung in, Tulsa khuapi a kibawl ZIUSA Kumcin Khawmpi ah EC leh Board Kiteelna kibawl a, Sia Cicin pen Board Chairman panmun alen dingin kiteel hi.\n· 2008 kum September kha sung in, Tulsa khuapi a kibawl ZIUSA Kumcin Khawmpi panin EC Kiteelna ah Sia Cicin pen EC Member panmun alen dingin kiteel hi.\n· 2009 kum July kha sungin, Tulsa khuapi a kibawl ZIUSA Kumcin Khawmpi panin EC Kiteelna ah Sia Cicin pen Vice President panmun alen dingin kiteelkik hi.\n· 2009 kum in Leitungbup Zomi Innkuan Kipawlna a kiphuhzawhna dingin hanciamnate ah Sia Cicin in thu leh la tampi sungin, kuppihna leh vaihawmpihna tampi hong neizo hi.\n· 2010 kum October kha sung in, Tulsa khuapi ah ZIUSA Kipawlna innteekna tawh a kibawl, Cope Centennial Jubilee pawipi bawlna ding vaihawmna ah Makai panmunlen khatin pang hi.\n· 2010 kum in Tedim khuapi a kibawl Cope Centennial Jubilee pawipi sung ah LZI Kipawlna panin Minamvai thukikupna bawl ding thusunna tawh kisai thu leh la vaihawmna, geelnate ah, Sia Cicin in akisam bangin thu hong sungin hong panpih hi.\n· 2012 kum July kha sung in, Tulsa khuapi ah a kibawl Zomi Khawmpi USA pawipi bawlna ding vaihawmna ah innteek khuanu khuapa Makai khat leh ZIUSA Kipawlna makailui khat hihna tawh, Khawmpi zindona ding vaite a kipan, thu leh la vaihawmna khempeuh ah limtak ma pang zo hi.\n· 2013 kum July kha sung in, Tulsa khuapi ah a kibawl, Zolai Kum 100 Pawi bawlna ding vaihawmna ah Makai khat hihna tawh ahi thei zahin ma hong panpih hi.\n· 2014 kum sung a kibawl Myanmar Census ah ZIUSA Kipawlna in Zomi-te minam khat hihna tawh kipumkhat in Minam min khat khumkhop ding leh Minam min in Zomi a hihna kipsak ding vaihawmna ah Sia Cicin in Zomi taangpi taangtate tung ZIUSA Kipawlna tungtawn in hanthotna leh thapiakna limtak in hong neihpih hi.\n· Sia Cicin in Tulsa khuapi a kibawl Zomi Khawmpi USA 2014 leh 2018 pawipite ah ZIUSA Kipawlna Makaite mapanna picing takin hong panpih tawntung hi.\n· 2017~2018 kum sungin ZIUSA Kipawlna in Sia Cicin pen Advisor dingin kicial a, Kipawlna leh minam a itna tawh kician takin ma pang hi.\nAtung a thute pen tuzing a ka phawkpak tengbek hi a, Zomi kipawlna vai khatpeuh tawh kisai keimah mimal tawh thu leh la ka kikupna leh thu ka dotna cihte kikhum zo nailo hi. Zomi Innkuan kipawlna sung ah a mapanna teng a gualzo pan hi ing. Hih maban teng ban-ah, Minam vai thukikupna tuamtuam, Khawmpi vai thukikupna tuamtuam ah ahun zui in thu leh la tampi hong hilhin hong pantah a, hong makaih tawntung hi.\nMore: ZCD Party MP Candidates teeldan thusunna ~ Go Sawm Khup\nTu-in, amah abawlpa Anungta Pasian in atawl dam dingin a leitung nuntakna hong laksakta hi. Zomi-te leh Zomi Innkuan kipawlnate in amah kimangngilhlo ding a, a mapannate leh a matutnate mangthang nawnlo ding hi. ZIUSA Kipawlna Makai panmunlen khat ka hihna tawh ka dah mahmah hangin, Sia Cicin, ka U Cicin kipiakkhiatna, gam leh minam, khua leh tui a itna, Zomi Innkuan kipawlna ading a sepna a bawlna teng khempeuh hangin, Zahtak lianpi ka pia a, itna leh ngaihna takpi tawh Mangpha ka khak hi. GSKhup (Tulsa, Oklahoma) June 19, 2020\nKeimah mimal tawh ka kikhawlhna leh hong makaihna, thu hong hilhna cihte khum zonailo hilai ing.\nPrevious: Kipawlna omkhin mah ve aw… ~ T. Sawmlian\nNext: Ut banga gamtat nading hi lo ~ Evan. Suangh Dal\nUnau Pasal Nih (The two brothers) ~ Khat Thang


url: =Ka mangngilh mawh August 9th, 1988 ~ Zen Lian :: ZOMI DAILY\nposted on 11 August 2019 at 8:56 am Lomkholna: Myanmar, News\nTan8 laivuan ding aa ka kipat laitak in, kaveng vuah a om, RIT sangnaupang leh a kiim a pam aa om khuami te kitotna hang in buai na hong piang hi. Sandarwin niangtuisai ah hong kitom in,tua laitak in zong nitak niangtui nek laitak a hih man in ka mittawh ka mu kha lile hi. Tua tawh hong khawllo in, a zan ciang in vengbup haltum ding a cih ciang ko veng kibuai khengkhan peuh mah in, a ihmu ngam kua mah ki om lo hi.\nTua pan aa kipan sangnaupangte lungkimlohna nakpi in hong khang semsem in Rangoon University hong lawh taktak ta hi. Tua hunlai in, Kawlgam Parliament kikup ding hun tawh hong kituak hi. Kawlgam in leitung ah a zawngpen gamkhat in kiciamteh leh gamdangpan huhna tam ki ngah ding ngaihsut hunsung zong hong hi hi.Sangnau pang te zum lua mahmah a hih na leh Democracy ngen zaw leng kawlgam in mailam naakpi in lemtang zawding cih hong mukhia hi. Tua hun pan kha nga bang hong tung aa, August kha hong hi peetmah ta hi.\nTua hunlai in Zomi movement ki nei nailo in, Chin min tawh lungpho na ki nei hi. Ko Zomite in Democracy ka deih uhhi, cih laipi kitawi in, ko ka hih teh tua Flag tawi te nung ah , ( Doh A yii, Doh A yi ) ka ci luai luai nong uh hi.\nPu Nang Lian Thang inn (Sanyeihnyeng) mai ah zingsang tung in ki kaikhawm in, Lasian Siam minthang Thang Sian Khai te pawl bang a mai ah Lan tawi pawl hi in,Shwedagone pagoda lamzuan in khe tawh ki pai in, Mi ne kone bang tun ciang in, lampidim in lungpho mi lompi bek bek pai zuah zuah hi.Shwedagon nitumna lam a lutna lam pan ki lut in,ei kiang pan ih muh tawp dong mi bek bek om ziahzuah hi. A sawtlo in, North Okkala lam pan lungpho mipi te hong tun ciang , khut ki bet ziah2 hi.\nHun sauveisim mah ngak khit ciang Daw Aung San Su Kyi in thugen na hong nei in tha ki ngah mah mah hi. Mipi mai aa a thu gen masak zong hi in, ki neulai sim hiam or bang mah ki thei nailo hi ngel ding hi ven, hong ki dong kik leh ka gen kik ding tawm mah mah bilbel hi.Pasian in hong kem mahmah in a phuakkham lian ding aa ki selsim bomb zong Phunggyi te in hong mukhia kha bilbel a hih man in ki nuntak na hubei kua mah ki om lo hi.\nHun man ciang in, inn lam zuan ding ki hi sam na pi in, paina ding lampi ah mipi dim cip in innlamzuan ding pen lampi awng zaw deuhdeuh na ki zuan pong mawk in, ih mai aa te paina nung ki zui zui hi. Mihau deuh te ten na Wyndamere sung zong ki lut kha in, mihau te ta nu/pa te in a inn mai vuan tui tawh neek theih tuam2 tawh hong pang uh in, ki tha lawp mah mah hi.\nTua pan nai 3 khawng khe tawh pai to to pong in, a bangci hiam khat teng tawh Kabareye sity phaya lann ka va tung to mikmek uh hi.Hih mun ka tun tak tak teh mangnon mawk lo e ci in, lungsim ki kha muan mah mah ta hi.Tua mun pan in Tadar lay lam zuan in khetawh pai pai mai in,a hun khat teh Tadar lay ka tung uh. Bus cih bang meileng cih bang pailo in, mawtaw golsim khat ka bawm uh hi. Kei ka kahtoh leh ka khesikna ding mun khat ngah na pi ing, ka kithuah pih Pa (Kam Pian Thang ) in hong bawm zolo citciat in, nusiat san ngam lo kahih ciang kangtak in ka tuak kik hi.\nTua Tadarlay pan in Tamaing Lansone dong Pasian hong piaksa khe mah tawh lamsiau suk leuleu in, khat leh khat ka ki ho zo nawn mel kei vua, ki en giau giau lel uh hi.Tua pan in ki nai mah mah talel ci in , ka omna Kaweichan ciang lamsiau suak vet in, inn ka tunkik ciang nitak nai 8 bang hong sat khin ta hi. Inn tunkik leh nitak ann zong nezo nawnlo in, lumna ka ki den na hi.\nMore: Interview with Tg. Zen Lian (Guitarist)\nGim leh tawl thuah kawmin, Pumpi luang bang sih lawh dektak a hih hang Nainganyii a koici bang, cih theilo pi in- Demonstration a va pai ka hih lam ki nungtheih ing. Gina takei leh hih lai tawh 8/8/88 a Kawlgam kikhelna ding a luang hong pia khia mi kisim zolo teng tung vangpiakna leh thupisak na lungdam ko kik kawm in, Zen Lian !!!!\nPrevious: Kawl Party NLD, USDP….???\nNext: Tutung khualzinna (Myanmar Ethnics Entrepreneurs Association) ~ Kapno


url: =Khango le Media ~ Lian Tuang :: ZOMI DAILY\nposted on 8 July 2016 at 6:01 pm Lomkholna: Article, Liantuang\n2009 kum pawlin kum nih sung dektak Tongsan laihawm ah tanupi ka semkha a , tua tungtawnin ka tuakkhak le ka lunggulhnate pawlkhat le ka zakngei ka simngei thu pawlkhat hong gelhkhia ka hi hi. A masa-in Khangno thu i gen ding a, tua khit ciangin Media thu i gen ding hi. Tua zom ah lunggulhna ngaihsutnate i gen ding hi.\nA masa-in ZYA kum 10 cin magazine sungah Khangno le Media cih thulu tawh thului khat ka kihelkhak manin ka angtang mahmah hi. Ka lamet hetloh laitak ZYA thuvanpi pa u E Mung in, “Lawm Tuang aw Magazine ading Khangno le Media cih thulu khat hong gelh lecin a ci hi veng” ci-in telephone tawh hong hopih ciangin lamdang sakawm, angtang mahmah le a thulu lian salua ka hih manin kihta mahmah kawmin, “Hong hanciam leng ai ve” ci-in na kisang ung.\nAthupi khangno hun\n“A picing Gam khangto khat le a kizomsuak lawhcinna a om theih nadingin gamvai thuvaihawmnate ah Khangno a tawmpen 35% kihel loh phamawh hi,” ci-in Khantohna lam thukantel mipilte in mukhia uh hi. Khangnote tha lo tawh picinna lawhcinna bucing kingah zo lo hi, cihna ahi hi.\nMedia i cih pen a huampi in gen le’ng Nate khat le khat (mi le mi, nate le mi, Pasian le mi, ganhing le mi, …. ) kizopna a piangsak khempeuh Media hi pah hi. Hih lai ah i gennop media in thu kizakna /laihawm / lai nasepna lam a gen nuam ihih manin tua lamte mah genpah ni. Media pen a huampi-in khennihin kigen hi. Mass Media le Individual Media cih ahi hi. Mass Media i cihna sungah TV, FM Radio, laibu bawlna le laihawm tuamtuam cihte ahi hi. Individual leuleu ciangin Facebook, Gmail, Yahoo (social media) ci-in kikhen thei hi. Media pen a thupi mahmah cih ciang bek hi loin a phamawh thu ahi hi. Media thupi sa cih limlim pen leitung tawh liangko kikimna khat hi a ci nuam pah ihi hi.\nUNO laipite le ei tualsuak mite tawh a kimemat diak ahi UDRIP (U.N Declaration on the Right of Indigenous People)te sungah Media vai nasia takin a kihel hangin a beisa ciangciang ah Kawlgam mipi in tua thute le media manphatnate kiciamkha mel lo hi. Ahi zongin 2008 thukhunpi Act 354 (d), Act 365te ah media suahtakzia ding le sepzia dingte hong om thei ta hi. Ahi zongin tua thukhunte bangin kikalsuan thei nai lo ciat hi ding hiam Media le mipi kikal, media le thuneite kikal ah kinawtna kikamtamna hong tam mahmah hi.\nTua bang kawmkal sung pan a thu lamdang phialmawk khat ah President U Thein Sein in kum nih cin mipi tung a thugenna ah “A picing gam khangto i suahzawh nadingin Thukhun bawlpawl (hluttaw), thukhenmangte le thuneite (kumpi) cih suangthu thumte in kilekkim takin na a septheih nadingin Media-te in itna deihsakna tawh thuman takin ma hong pan ding uh kisam hi,” ci-in tangko hi. Tua ahih manin media tawh kisai muhna pawlkhat kikum suk dih ni.\nKamsang nam khat\nMedia nasep pen mipi ading gam le lei adingin kamsang nasep khat mah ahi hi. Pasian kamsangte in maitang khual nei loin kumpite le mipite tungah a kisawl bangbang thu gen tawntung uh hi. Pasian kiang pan a ngah bangbang amau ngaihsutna, amau deihna kihel het loin gen kawikawi uh hi. A om bangin genkik uh hi. Behlap le paih tuam nei lo uh hi. Hih bangin a thuman a citak kamsangte hangin Pasian le mihingte kikal thu hoih hong piang hi.\nAhi zongin ama deihna, ngaihsutna le lunggulhna khat pen Pasian deihna bangin thu a gen thei mite om zel a, tuate pen KAMSANG ZUAU THEITE kici hi. Hih bang kamsang zuautheite hangin Pasian tawh kigamlatna hong kipan a, buaina, kisiatna, manthanna piangsak hi. Tua bangmahin Media nasep zong itna, cihtakna, deihsakna siangtho tawh i sep leh van thupha lei thupha a bawlte ihi a, ngimna khatpeuh tawh deihkaih tuamtuam i neih khak leh mipi adingin kamsang zuautheite mah tawh a kibang ahi hi.\nLangnih hiam temta\nMedia i cih pen langnih hiam temta tawh zong kibang hi. Hih Media pen hiam mahmah ahih manin ahoih lamin i zattheih leh a muibun mahmah Hiam namkhat ahi hi. Adiakin kum zalom 21 sungah media pen manlang semsem le hiam semsem a, gamte kilokin kumpite nangawn kikhelsak ziahziah zo mawk hi.\nCycle chain khau\nMedia pen ngeina le laite kepna bek hi lo-a, tuate a nungtasak le a khangtosak cycle chain khau tawh kibang hi. Leitung nuntak khuasakziate le eima nisim nuntakzia hong kizomsak hi. Gtn: TV, Video, Magazine le News tuamtuam sung pan midangte nuntak khuasakziate i mu a, tuate tungtawnin ei le ei ki-etkikna, kipuahphatna kibehlapna-in i nei thei hi.\nPilvang ding kisam\nPilna khangto-in Thu kizaknate (Media) manlang mahmah a, tam semsemta ahih manin mipite zong i pilvang mahmah ding kisamkha ding hi. Media khat peuhpeuh-a thusuakte pen Lai Siangtho kammal bangin bullet ding hi zenzen lo hi. Media pana thulengte pen Theih ding ciang bek hi phot a, i lunglut leh ei le ei in kanbeh ding ahi hi.\nA tawmpenpenin laigelh pa/nu ahih keileh Laihawm (media) pen kua hiam, muanhuai hiam, muantaak hiam, ama’ lunggulh taktak bang hiam, ama bulphuh taktak bang hiam cih pen a hemlam ciang beekin i tel ding hanciam sawm hamtang leng Media zatkhialhna pan tampi i kikem theikha ding hi. Gentehna-in Myanma Alinn pen kua media hi a, bangci lam thupisak hiam. Tua mah bangin Eleven journal, 7 day, Flower, Democracy, The Voice,…le laihawm tuamtuamte in zong amau’ thupisak le deihna ngimna le bulphuh a tuamtek na nei hamtang kha ding uh hi.\nLung hihmawhhuai thu\nLeitung khuahun paizia dungzui-in ei Zomite zong social media ahi, handphone, Email, facebook, …, cihte ahun zui-in i zang thei hi. Hih bangin khuahun zui-in i khantohna pen a lungdamhuai thu ahih hangin a langlam ah a lauhuai thu tampi zong na om zel hi. Kum zalom 21 khit leitung gamte kikhelna a tamzaw pen Facebook, Email (social media)te tawsawnna hang ahi hi, ci-in kiciamteh hi. Mite in Facebook, Email-te pen mipi kimuhna tualpi, gualnop pawlzonna, sumzon pai zonna le khantoh nadingin galhiam hoih mahmahin a zat laitakin ei Zomite in thukhenmang, zum bangin i neikha mawk hi. Khat veivei ciangin zunekna phual bangin i ngaihsunkha hi. Hih thupomziate i khel keileh mailam ah buaizaw kanlai ding hi hang.\nHih bangin a huamkim thei pen dingin i gen ahi Media pen a thahat mahmah khangthak momnote in langnih hiam namsau bangin zang siam in, Pasian kamsangte bangin thuman citak takin i hanciam kawmin kitheihsiamna lungduainate tawh i gawmkhop theih hun ciangin Zomite mailam ding pen lawphuai-in cidamhuai dinga a bucing khantohnate a mukha ding ihi hi. Lian Tuang Ref: – Dr Siambawi’ presantation, 2008 Thukhunpi\nPrevious: Tulaai Leitung Thuthang Tuamtuam Updates July 7, 2016\nNext: Aki piakhia singkung (The giving tree) ~ Tg. Samuel Nas


url: =Leitung Ah A Thiangtho Ngawl Bel Munh Te « Nikonghong\nHome » Leitung » Leitung Ah A Thiangtho Ngawl Bel Munh Te\nLeitung Ah A Thiangtho Ngawl Bel Munh Te\nBy, Zaangsi Phualva\nLeitung ah mihing awn 7000 bang pha zo ahikom, mihingte hangin kiim le paam a thiangtho sitset mun tawm vaial hi. Leitung ah a thiangtho ngawlbel, a niinbel mun 15 te a nuai a bang ahi hi.\n1. Citarum ngun (Indonesia)\nIndonesia ngam a om Citarum ngun sia leitung ah a niinbel, a thiangtho ngawlbel ngun ci in kiciamtee hi. Hi nguntui zangh in a nungta mihing awn 5 bang pha a, ngun hui ah teangin, nguntui zangh, nguntui ne in nuntakna zong uh hi.\n(Citarum ngun sungah tui taw aluang khawm niinteak)\nChernobyl khuapi sia Ukraine ngam saksang ah om hi. 1986 kumin nuclear datset phualpi puaktham a, leitung ah nuclear hangin a nasiabel ngimna thuak hi. Tua hun lai in inn 14000 vaal om hikale tu hunin nuclear dat ii ngim ngasakna hangin a teentol om nawn ngawl phial hi.\n3. Linfen (China)\nSen (China) ngam ah om Linfen khuapi sia leitung ah vui a niinbel khuapi ahi hi. Suangmeihol khuk, set phualpi pan a piang meikhu, mawtaw pan a pusuak meikhu te hangin khuapi sung meikhu in tuamcip hi. Vui niin tu ci son ngawl muna theampo meikhu hangin khuaziing nuam bang hi liang hi. Hi khuapi inn pua sang ah puan bang pho hi leang a ko maa in a vom suak tu hi tuak liang hi.\n(A nuai ah, Linfen khua nitdaan youtube sung pan kien thei)\n4. Saksang Pacific Tuipi ii luanna tui lampi\nPacific tuipi ii lai ah a laam leitung pan a kivawt niinhon, niinlom te saksang Pacific tuipi luanna tui lampi ah tui taina zui in kikhiin a, a tuanin plastic taw kisai tambel hi. Tua niinlom sia tuikul bang phial in om a, a maitang panin pi 30 bang tui sungah om hi. Tua niinlom tui tung a laam sia ii a letna sia Taxes State ii a zaa nii bang pha tu ci hi.\n5. Rondonia (Brazil)\nRondonia sia Brazil ngam ii a saksang bel a om state hi a, Amazone dui thukpui ii thingkung a kamhbelna mun ahi hi. Thingkung tam mama lo thaw natu le an thing tu in kiphuk a, ngam kaang mei ii lal sakna hang si taw ngam lalthamna mun ahi hi.\n6. Yamuna (India)\nYamuna ngun sia Ganges ngun pan a kaa, ngun lianbel ahi hi. India ngam Delhi kantan in luang ahikom Delhi khuapi sung pan niin kivawk te ii 58% bang hi ngun sungah kivawk hi. Tua hi kasap India ngam mi awn tam mama te in niinteak taw a kidim hi nguntui ma tui zak tui neak in nei veve uh hi.\n(Yamuna ngun sung ah India patangte kimai)\n7. La Oroya (Peru)\nPeru ngam a om La Oroya khuapi sia meikhu ii tuamcip leisung sumpiang thiansuana khua khat hi. Tua khuapi a om patang 99% sia a chi sung ah hakdat (lead) a om tu za sangin a tamzaw pek om hi. Leisung sumpiang thiansuana set phualpi koina ahikom 1922 kum pan kipan kiim le paam a thiangtho ngawl hi zo hi.\n8. Lake Karachay (Russia)\nRussia ngam a om Karachay Tuili sia nuclear taw kisai a encikte (The World-watch Institute on nuclear waste) ii pualaakna, a sonna bang ahile leitung ah a niinbel, a thiangtho ngawlbelna mun khat hi ci hi. Soviet Union hun lai in zongh nuclear taw kisai vanh te a kivawkna mun ahikom tu hun ciang tua tuili ii radio dat kisatsuana (Radiation Level) nai khat sung bang thuak leang a kithi thei tu za hi zo ci hi.\nKhatvei lai in Haiti ngam ii 60% sia thingkung a po duipui hikale tu ciangin, ngam ii 2% bang bek thingkung om lai hi. Haiti zinliinna hangin a ngam ii kiim le paam taw kisai tam mama siacip hi.\nLeisung sumpiang vawtna hangin Kabwe mualdung sia hak (Lead) le Cadmium dat taw in kidim a, tuasung a teang patangte ii chi sungah hak (Lead) dat a om tu a kilawm sia sangin a zaa 5 pan 10 ciang bang saangzaw hi. Tua bek dom ngawlin leitangh mama bangma kiciing thei nawn ngawl hi.\n11. Appalachia (Virginia)\nMual bup to tham, dynamine taw kaptham in leisung sumpiang laakna sia kiim le paam a lal sakbel lampi khat ahi hi. Virginia ii saksang Appalachia mualdung dawn teng sia suang meihol laak natu in kito tham, dynamine taw kaptham uh ahikom a thiangtho ngawl leisung sumpiang thikte kizelh a, luite ngunte neak thei ngawl, zak thei ngawl ngutui (poison) luanna lui le ngunte suak hi.\n12. Dzerzhinsk (Russia)\nRussia ngam a om Dzerzhinsk khuapi sia chemical taw kisai a thiangtho ngawl bel le chemical hangin ngu (poison) suak a tambelna khua ahi hi. 2003 kumin mithi sia a suak a piang sangin 260% tamzaw ci hi. 1930 pan 1998 hun sung chemical taw kisai vanh pha ngawl a kivawk sia ton 300,000 bang hi a, bawlpel takin vawk cip lelna khuapi ahi hi.\n13. Riachuelo Basin (Agentina)\nAgentina ngam a om Riachuelo Basin a ci sia tuiluanna ngun lian khat hi a, niin (Pollution) ci nopna hi. Ngundung tuivaal ah setinn setphual 3500 vaal, mizawngte teenna hawng 13 le ngun sungah a kitum sak tuiniin vawkna dot (pipe) a kisim zo ngawl za dongin om hi. A kidalna a om ngawl niin kholna phual 42 zongh tua ngun vaal ah om hi.\n14. Vapi (India)\nIndia set phualpi (စက္မႈဇံု) ii thang sang a om Vapi khuapi sia chemical taw kisai vanh vawkna phual khat hi. Khuapi ii lei nuai tui sungah a kihel pada (mercury) sia a om thei za, a kilawm za sangin a zaa 96 in tamzaw hi. Heavy Metals te zongh vui sung le tua mun pan a kivawt vanhte sungah kihel hi.\n15. Leitung totna lampi (Earth’s Orbit)\nIh ngaisut bat zawk ngawl zongh hi tha vak. Van awng pui sung ngangawn thiangtho nawn ngawl ci hi. Leitung ii totna lampi kiim le paam tengah pound awn 400 bang a pha niin phual in zui a, tua sungah nut(nat), nut tang (nat tang), thik bek, carbon,… cite ban ah a lal rocket (အာကာသယ်ဥ္) buppi ngangawn kihel ci hi. Tuate in leitung pai, leitung kikhiinzia zui in van awng sungah laam uh a, satelite, communication taw kisai le rocket hawl, rocket uk te nawngkai sak thei zo ci hi.\nHi bangin a tunga mun teng le leitung mun tatuamte niin vaial, thiangtho ngawl vaial a hina sia kuama dang ii vawt hi ngawl a, mihingte ii vawt vive ahi hi. Ei ngam zongh mihing tam vaial a, set zakna a khanto vaial hun ciang kiim le paam kepcingna phatak ih nei bale a niinbelte sung ih kihel maw batu hi. Lam khat pan Singapore ngam bang leitung ah a thiangthobel ngam ahi thei sia leisung sumpiang tam a pian ngawl hang le kiim le paam kepcing theina a nei zawk hang hi ci leang kikhial ngawl tha tu hi. Ih Khamtung Zongam zongh leisung sumpiang a om ngawl sia kiim le paam thianthona khat hi bilbel a, ahizong mihing tam vaialin kiim le paam kepcing natu ih seam bale ih ngam niin maw tuan ngawl tu hi. Mihing tambel ngam ahi Sen (China), India, … ci ngamte le kiim le paam kepcingna a kin ngawl, a bawlpel ngam te ma niin vaial ci sia kimu thei hi. Tua ahiciang ei zongh ih ngam sung a thiantho natu ih nasep maa panna te ah bawlpel ngawlin citakna taw kiim le paam keamcing thiam tek tawng.\nDoppha:- Health Digest Jounal, Vol.7, No.5, 6Oct:2010\n– The 15 Most polluted places in the world\nHeaktu: – The Siyin Baptist Vol 54 pan\nBy thawngno in Leitung on November 29, 2011 .\n← Thanksgiving le Sizang Mi\tUSA le Kawl Ngam Kizopna →


url: =Indonesia ah pasalno kum 16 leh meigong kum 71 aphakhin kiteeng :: ZOMI DAILY\nposted on 5 July 2017 at 8:12 pm Lomkholna: Indonesia, News, Sawltak, World\nIndonesia gamsung ah pasalno kum 16 aphapan khatleh nupi meigong kum 71 aphakhinkhat ki ngai in, ahi zongin akiteending meltheih tanau te’n phalpaklo uhhi.\nAki teending uh ki phallo in, a innkuanpih te’n thupha apiaknopkei uleh kanih un kaki sihbawlding, kaki thatlumding uhhi cimawk ahih manin anunung ah kikhamzolo in akiteengsak cih Indonesian news portal Detik pan kiza hi.\nKum 16 aphakhinpan pasalno pen Selamet Riayadi cih minneikhat hi a, kum 71 aphakhin nupinu pen Rohaya kici hi. Rohaya kici nupinu pen nihveitak pasal anei ngeikhin cisawnsawn hi.\nIndonesia, Western South Sumatra Province sung aom Karangendah khuasung ah thupiang hi a, kiteenna mopawi pen Ramadan pawima in abawlsawm uh ahihi.\nAhi zongin nupinu pen nihvei pasal anei ngeikhin ahih manin, a innkuanpih te’n phallo uh a, mopawi bawlpaktheilo uh cihi.\nKhuasung hausapa in agenna ah langnih innkuanpih te’n akiteending phallo, thupha piaksawmlo ahih manin anih un ki sihbawl sawmliang uh cihi. Khat asihleh akhatzong siding ci’n kiciam uh cimawk hi.\nVideo: Boy, 16, ‘marries 71-year-old woman in Indonesia after the completely in love couple threatened to kill themselves if their union was blocked’\nTuaciang in khakhat khitciang langnih nulepa te’n phalna piata uh ahih manin akiteeng uh cihi. Hih nupa tepen akum mahmah uh kikhailua ahih manin akiteending uh akiphallo ci a, neihlelam ahihleh anih un mizawng innkuanpan ahih manin bangmah nawngkaina omlozawvet cihi.\nIndonesia gamsung ah pasal khatin Official zi aneihtheih nadingin kum 19 aphak akul ahihi. Ahi zongin hih pasalno pen kum 16 bek aphapan hi a, kua in kiteentheih nadingin phalna pia cihpen kitheilo cihi.\nRelated: Indonesia ah pasal khat aki gui awk (Suicide) laitak Facebook Live in khahkhia ~ ZD\nHih akiteeng tegel pen anih un Muslim hi uh a, “nikah siri marriage” cihtawh khuasung mipi te theihpihna tawh akiteeng uh ahihi. Islam biakna sungah kiteenna aneiding tepen akum tuazah cih ciangtan omlo ci a, ahi zongin zineiding ahih keileh pasal neiding khatzawkzawk kumcingsa ahihkul kici hi.\nHih pasalno khatleh nupisa meigong khat ii kiteenna Photo leh Video pen Social Media tungah ki thehzak “Viral” gawp in lamdang kisa mahmah hi. Sawltak #zomidaily\nPrevious: Naupang kum 9 aphapan khatin Bus golpi khat gu in Minute 40 sung hawlkawikawi\nNext: Japan gamsung aom zintunbuk khatah Video gukzaih nadingin Camera kithuah\nMalaysia aom gamdang mite’n Public Housing innte asaapleh ki hawlkhiading


url: =ZAM Thupuak :: 22 Apr 18 (SGBV UNHCR Meeting vai) :: ZOMI DAILY\nposted on 21 April 2018 at 10:40 am Lomkholna: News, ZAM, Zomi\nSGBV UNHCR Meeting tawh kisai zaksakna :: 19 April 2018 (Thursday) 9:30am – 12:30:00pm dong UNHCR Conference Hall ah Sexual and Gender Based Violence (SGBV) te leh Malaysia gambel galtai makai te tawh ki muhkhop na kinei thei hi. Amasa in SGBV/UNHCR pan Misha leh Hida ten meeting hong ma kaih uhhi. SGBV in na sep pulakna, dotna dawnna khit ciang RSC department te a tawh meeting ki hialbawl hi.\nSGBV: in nulehpa kikal buai na,ngongtatnate nupa kal, bangkuasung leh kipawl na sungah ngeina khengval a gamtatsia te UN zumpi aki kohna tawh kizui in SGBV in a kitangsapna zui in pan pih pia uh hi.\nMalaysia gambel galtaite sungah abeisa kum 2017–2018 huamsung SGBV in a buaipihna hihbangin na ciamteh uhhi.\n1. A pianna gamsung pan a thuakkha mi 70\n2. Khualzinna lamkal a thuakkha mi 4\n3. Malaysia gamsung a thuakkha mi 283\n*** SGBV te buaipihna pan ahuampi a etciang Malaysia gamsung a bawlsiatna thuak pen 70% om in,UN in a theihpih loh haksatna thuak tampi omlai ding in ki lamen hi.\nHih SGBV pen leitung mihing khempeuh phial in khankhat in khatvei kituak pelmawh dingin ki um hi. Banghanghiam cihleh ih nuntakna khempeuh ah ihphut loh phamawh dinmun tampi te kantan a kinungta ahihmanin tua thute hangin mipawl khatte in thalakna in a nei thei zong om hi.\nSGBV in a Huamkhak Thute\n(i) Kamtawh ki selpho/ mawhsakna\n(ii) Maban ki khaktanna\n(iii) Sumzonna lamah ki nawngkai sakna\n(iv) Kumcinglo kitensakna – ngeina hoihlo ih cin khak te\n(v) Mizi /pasal te tawh thangtatna,\n(vi) Naupangte tawh nupa bang a lupkhopna\n(vii) Nulehpa vai ah mindai sakna\n(1) Khut leh khe tawh khialhna,eg. pangbetna , tawsuihna, khutlum kingak khakna\n(2) Zawhthawh thutawh numeite luppihna, zawh thawh thutawh nasemsak, nasepna mun ah kigawtna\n(3) Mihing khat leh khat mundang ah puakin sumbawlna a neihna\nSGBV in hatsatna thuak te anuai a bangin interview a neih khit uhciang a kisam bangin panpihna pia hi.\n1. Lungsim man nawnlote panpih/thu kikuppihna Mi 116\n2. Hidan nasep lam tawh kisai pilna neite tawh holimna Mi 231\n3. Livelihood min tawh panpihna Mi – 106\n4. Zatui nek kul te panpihna Mi – 56\n5. Omna neilo te panpihna Mi – 34\nTheihding: Malaysia a om Zomite sung pan hihbang haksatna thuak ih om leh khua makai, pawlpi makai ten ZAM ah hong zasak un, hihbang siamna nei/sitni te tawh kimuh khawmin kiho limna tungtawnin papi zuukham khit ciang a zite vua ngam/ kitom thei te zong hong kikhel mahmah cih a thuak te’ kiangpan kiza hi.\nKidawm! Malaysia Zomite\n• Malaysia gambup kitel na May 09,2018 in om ding ahih manin gamsung bitna ding thuneiten na limsep mahmah ahih manin hawhna ciahna ah pilvang ciatni.\n• Matlehhen Tawh Kisai: Tulai UN laidalpi tawh Oprasi ten hong mat leh UN in hongtan lo ding ahih manin na hih theih tawpin kidawm in. UN card tawh Mat leh hen natuah leh thukhenzum ah thu hong kisit ciang UN mi hi-ing cih nagen kei leh thonginn ah hong puak pah ding hi.\n• Hawhna Ciahna Kidawm In: Malaysia gamsung, khuapi sung bitna dingin zanciang a duty palik ten lam dung a na vak laitak hong muh leh hong hopih/thu hong dong hamtang ding ahih manin nitak 10pm – zingsang 6 am kikal sung mitawm deuh sungteng inn pan na pusuah loh ding hoihpen ahih manin, a lo theilo ahih kei nak leh zekai/lol lua cih te kidawm in. Adiakin hihhun sunga kong zing lak a gamta te pen palik ten guta, migi lo, damiah leh thusia bawl nuamin mawhmat thei ahihmanin kidawm ni. Tuaban ah Damiah ten hong muhnak leh hong koihkhong loding ding lam theikhol in. Damiah te hong bawl ding dan pen genkholh theih omlo hi.\nDHS te Kipan Kik Tading :: Hong tungding May 2 pan DHS interview kipan kik ta ding ahih manin hong kisam nailo RSC interview sa khempeuh in na phone uh limtak na let nangun deih sakna lianpi tawh kong theisak uhhi. Theih den ding Na MY No., na UN No.: leh a nunungpen zum tawh kizop na natun na uh, a ni a kha te limtak ciamteh in. Thu kizakna om nonlo te na kannop uh leh ZAM zum ah nong pai nading un kong theisak uh hi. Phone No.: +603 2142 6659\n“Sialtat nung a Sialdai kai” :: Atung a thulupen ih makaipa a khialh khak hang, a nung zuite ih khialh khak nonloh ding deihna hi. Malaysia a om Zomipihte UNHCR vai, Sangvai, Mat leh hen, nasep cihte a kipan vai thupi khat peuhpeuh hang appointment naneih leh tuama ni 2 bangin kiging phitphet sa in om in. Vaikhat peuh ah haksatna na neih leh ZAM zum ah kikup pih thei hi.\nRSD vai hoihtak kiging in :: Gambel galtai mikhat a hong ki ciapteh na dingin a thupi mahmah leh kal masa ahi Refugee Status Determination (RSD) cih pen UNHCR tawh na kizopna ah a thupi pen khat ahih lam khat vei ih kiphawk kik sak hi. Adiak in Malaysia a om 2013 card te RSD interview appointment na ngah a kipan limtak a na tangthu na etphat na ding ih ki theih sak hi.\nBanghang hiam cih leh gambel galtai khat a santak/pomtak ding hiam cih sittelna ahih manin a hun na ngah lai in kiging khol in. Na theih loh na sangin na kinlohna in na maban tampi hong khaktan thei ahih manin na masak ding te nunun kei zaw in. eg ..Card na neih nai kei leh inn nuai na tuak suk pak nangawn zong pai a hang hong dot ciang palik te kiang na dawnna kammal teng mah Lock-up, Thongin, Immigration Camp, UNHCR zumpi dongah khat vei zong kilaih thei loin hong kimat lai in na gen thu mah in hong khah/khit den ahih manin gambel khat dingin santak/pomtak ahih kei leh UN zum tun ciang kipuah tawm thei nawnlo hi.\nTua ahih manin tu a na kampau leh na tot lampi koi a tawp ding cih kihinkhai sa in nungta in. Tuni na sepna in zingciang a na siksan ding hipah ahih manin a mawkna cih bang omlo in a thupi vive hi den hi. Tuni tuhun pen na nuntakna ah a thupi pen ahih manin thupi na sak pen mah sepna ding na hun pia in. Tumahmah a na hun nai khat pen zingciang hong tung ding nai 24 sangin manpha zaw cih phawk in.\nRSD/UNCHR te thudotna na zawh kei leh bang zahta in hehpih huai dinmun na tung zongin UNHCR te lampi na tawnthei ngei kei ding hi. RSD interview appointment na ngah uh leh ZAM ah nong pai nang un deihsakna lianpi tawh kong zawn uhhi. Lungdam .. A telsiam dingin Topa’n thupha hong pia tahen.\nACTS zato kikhak ding :: May 1 Nasem Te Ni (Labour Day) eh May 9 Malaysia Kumpi kiteelni te ah ACTS zato kikhak ding hi.\nUNHCR zumpi kikhak ding :: Hong tungding May 1 ni pen Nasem Te Ni (Labour Day) ahih na tawh kizui in UNHCR zumpi kikhak ding hi. Tua ni UNHCR zum ah appointment nei te, Card renew dingin te in tua ma in paikhol zaw ni.\n2018 ZSM laibu te hong ap kik ta un :: 2018 ZSM laibu te I hawm khiat zawh kha 4 bang hong cingta ahih manin March kha bei ah ih laibu khempeuh Zum ah ih puak kikna dingin ih ki zasak hi. April kha hong bei kuan ta ahih manin ZSM laibu a kem lai te in zum ah nong ap kik nang un ih ki zawn phapha lai hi. Mapang khawm in ih sep khopna te hangin tuni ciang a kalsuan zo ih hihi.\nZSM 2018 Member Khat ii Ngahtheih Hamphatnate\n(2) Hantan theih na’ng kisam Palik zum, JPN zum, UN zum, Zato leh zumvai tuamtuamte.\n(3) Pawlpi (or) Khua kipawlna (or) Innteek (or) Kipawlna khat peuhin avui leh sumtang RM 2000 innteekte kipia ding.\n(4) Pawlpi aneih kei leh Biakna ngeina vaite panpih in, Siampi zonsak ding.\n(5) Hantang ding naungekte’\nA. Nu leh pa ZSM lutkhit in, a suahzawh kha khat/ni (30) sungin a sih leh ZSM in sumbei zah alang piaksak ding\nB. Anu/pa (Single Parent) khatbek alut leh sumbei zah ih sheli suah sehkhat bek (one fourth) ZSM in piaksak ding hi.\nZAM ZUM AH HONG HAWH :: Munlai AG pawlpi ah Senior Pastor asem Rev. Suan Do Lian-Guasing, in Malaysia ah zin sungin ZAM zum ah hong hawh in palaite thapiakna leh thunget sakna hong nei ahih manin kilungdam mahmah hi. Topa’n thu pha hong piaksakin hong zang semsem lai tahen.\nWELCOME TO ZAM :: Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lianpi tawh kong zawn uh hi.\n1. Ngo Lam Cing (Tuipi) Kilinik Kesihatan Cheras\n2. Zen Khua Dim (Phaiza) Specialist Eye Centre, Cheras\n3. Khup Sian Mung (Pyidawtha) Sunway Medical Centre & RHB Iinsurance/HQ\n4. Thang Gin Mang (Phaiza) HUKM\n5. Thuam Lam Pau (Buan) Hospital Klang\n6. Thang Ngaih Suan (Tuipi) Hospital Klang\nZato lam tawh kisai in vai khat peuhpeuh na neih leh Contact : Sia Khuppi 011 3563 2059, Smh CiiCing 0111 282 8482\nPuchung lam ah Western Food & Bar\nah Maitai ding Numei Pasal Mi 5 ki deih.\nNasep hun-Nai10 sung. Khasum-Rm1600\nOmna pia -An vak. Offday –Kal 1 Khatvei off\nMikang pau Pau theiding\nAmun – Salemban Sen annsai ah nasep ki guan thei hi\n1. Pau Deih Thang (Zangtui)\n2. Dai Suan Mang (Zangtui)\n3. Piang Suan Mung (Zangtui)\nAmun – Puchung Western food & Bar Sai ah nasep ki puak thei\n1. Biak Za Nawl (Champhai)\nAmun – Puchung Factory Aluminium ah nasep ki puak\n1. Khai Do Lian (Gamlai)\n1. Bethel Christian Church-Sungai Long RM50\n2. Nang Sut Kim RM50\nPrevious: Indonesia, Aceh ah numei kizuakvai tawh mipimai ah mi 8 kizeepgawp\nNext: ZRA leh Siamsin vaitawh kisai Kim Tuang ii pulakna\nNa khantoh nop taktak leh!\nIndia, Pune ah Laisiangtho sangkahding in apai Zomi 2 kiman\nInnkuan ~ Dimno’ Pa\nAmuanhuai mi suahnading nasep ahoih nate ki langsak\nMun maan ~ David Tuang\nKisin ni ~ Tdkhen


url: =August 31st, 2014 - TUNGZANG NEWS\nPu Chin Sian Thang tawh Holimna (Interview)\nMalaysia gam Kualalumpur khuapi a kibawl 65th Zomi Nampi Ni (Zomi National Day 2013) ni ah thugenpi ding akisam (Invite) ahi Zomi makaipi Pu Chin Sian Thang le Malaysia a om Zomi makaite in Febraury 18,2013 ni- in Chinese Assembly Hall sungah (1:00-6:00PM) sung gam le ZAM makihna tawh minam vai Holimna (Interview) nei uh hi.\nTua laiah ZAM President sya Paupi in hun makaih in, Kalaymyo pan apai ZBCM- Kalay Baptist Church Pastor Rev. En Khan Hau (Sia Haupu) zong kihel thei hi. Sia Haupu in zong hun tomno akipiakna sungah tomkim takin minam a itzia leh minam ading a malaknate pulak khia in, tha kingah thei mahmah hi. ZAM Makaite lam pan Pu Chin Sian Thang tungah telloh thu leh theihnopte dotna le dawnna (Q/A) hun limcitak kinei-in, Pu Chin Sian Thang in a dawnkiknate kei phawk khak sun teng tomkim cingin anuai ah hong gelhkhia ing. Akician zawin ZAM ten hong pulak kik dingin ka lamen hi.\n(By: Lamthang- Zomi Quavadis)\nDotna: Zomi le Chin min vai tawh kisai na muhna nong gen thei diam?\nPu CST: Zomi leh Chin vai tawh kisai-in, Zomi cih min pen ei sunga laigelh mipilten' tangtawng pek a kipan i ngahsa hi' ci uh hi. Piteekpu gelh laibu " Freedom from fear" sungah zong Zomi ih hihna kidawk a, kawl kumpi inzong zanmah in Zomi ciin hong ciamteh ta hi. Tuabek hi lo Zomi cih pen Pasian in a tuam vilvel a hong piak ahihna tawh kizuiin thupha kipia a ZBC sunga Pastor masaten thungetna tawh a kipsak sa min a hihi. Tua ahihman in Chin a kici veve laite pen Pasian thu anial, thuman a nawlkhinte cihna hi.\nChin minpen ih nunglam pan a tello pawlkhatte hong sapna bek ahihi. Ih tenna Chin State ahih hangin a sunga omte Chin minam a kici nuam ki om lo hi. Zomi ahih keileh leh Laimi na kici zaw uh hi. ZBC min pen CBC tawh laih ding cihthu ah zong a tamzaw thukim lo khin uh hi. "Zomi sungah Falam leh Khalkhate zong ih hel diam cih dotna pen " Amau lakah a ut het lo pawlkhat a om uh hangin Zomi ahihna uh bei tuan lo hi. Zomi vive ih hihi. Zomi cihpen ih minam min dinga Pasian hong piak ahihmanin ki taisan thei lo hi. Zi leh ta leh pawlpi kitaisan thei, ahizong Minam ki taisan thei lo hi." ci hi. Namdang thau tawite bangin ei Zomiten zong thau man lehang Kumpi tungpan ih deih ih ngah baih zaw in na um hiam a kicih ciangin hibangin dawng hi. "Tawmna leilei Zomi leh Chin cih tawh kipum khat thei lo lailai hanga ei thau tawina in bangmah lok lo ding hi. ZCD in kam tawh a kigen theih laiteng gengen dinga, thatang suang lo ding cihpen a ngimnate laka khat ahihi..." ci hi.\nDotna : ZCD leh ZNC vai kilaihna tomkim nong gen thei diam?\nPu CST : ZCD le ZNC tawh kisai-in, "Kumpi'n ZNC hong sanzawh loh ciangin ZCD tawh a kikhel hi. ZCD ngimna bulpi 4te lakah Zomi hihna nusia lo ding, Zomiten Zogam ah thuneihna nei ding(federal state) cih thu nihte zong kihel hi." cihi.\nDotna: Gullu mual tawh kisai ZCD party i malakna le ngaihsutna nong genthei diam?\nPu CST: Gullu mual vai tawh kisai " Eimi pawl khat in hong kuppih mah uh hi. Ei gam sunga om Gullu mual pen kumpite'n Sagaing huam sungah koih ding geelna nei hi. Thu khatah Zogam pen ei gam hi i cih hangin Kumpi upadi in leitang tungah thuneih theihna hong pia lo mawk hi. Kawlgam sung mundangte ah zong hibang thu om a, gammite'n khaktan sawm taleh lawhcing lo uh hi. Hih thu hangin ZCD ngimna bulpi Federal state i cih pen hong thupi semsem hi..." ci hi.\nDotna: Zogam ah Zomiten kumpi sangte ah Zolai kisin thei ta ding akici pen ahimah hiam?\nPu CST: Hih tawh kisai ah, "kawlmang thu akpi'n phiatnelh" a cih hong bang zel diam cih dotna pen " A thu in bel kici mah ei. Ih telnop leh Kawlgam ah sang kihong ta ding hiven, tun zong dot theih pah hi. Kawlmang thu Akpi in a na phiatnelh khin mawk mah tam thei keng.\nDotna : Zomite pen Israel minam khat hi takpi in na um hiam?\nPu CST : Hih thu ah gen theih tam nei keng. Israel milian khat in a inn ah hong khawlpih in hih bangin hong genngei hi." No Zomite pen Israelte tawh na kibatna uh tampite lakah thu nihte pen lianpha deuh hi. Khatna-ah no sungah na kilem theih lohna uleh pumkhat na suahtheih lohna uh pen a khatna hi. Ko, Israelte zong tua bang mah hi ungh. A nihna ah tenna dinga Mualdawn tuai na telzawkna uh ahi hi. Ko Israelte zong zanggamte sangin mualdawn ah a tamzaw na teng ngei hi ungh. Ahi zong Israel minam taktak a kong pom zawh lohna uh pen no Zomite pen kote banga pilna siamna lam hitaleh hauhna lamah hita leh mitung tuanna, leitungah kidawk khiat zawhna na nei kei uh hi. Israel minam hi takpi le uh cin Pasian in hitan vei hong selciplo ding hi" cih thu hong gen hi. Hih thu tawh kisai tuateng bek hong gen thei ingh." ci hi.\nDotna: Ko,Malaysia a omte nong bangci muh hiam? Bang thu hong vaikhak nuam na hiam? Gam thumna i lunggulhna pen thupha hi-in na ummawh hiam?\nPu CST: No Malaysia a omte kuakua na hi uh zongin Zomi vive mah in hong mu ingh. Zomi na hihna uh mangngilh kon la, taisan ngei kei un. Chin kicihna tawh na gam thumna cih uh a tung baihzaw ding na hiphial zongun Zomi mah na kici teitei un. Pasian in hun asak ciangin na utna uh hong lawhcing sak veve ding hi. Pasianin thumaan bek deih hi. Chin min tawh gam thumna tung khinsa Zomite zong na tuntunna vuah Zomi mah hong kici kik un. Gam thumna lunggulhna pen keima mimal ngaihsutna ah Thupha hi na ci ingh.\nIsrael mite zong gam tampi ah Pasian in na khenthang masa hi. A omna gamte ah apil pen, a haupen leh a siam pente na hi uh a, Israel gam hong ciah kik uciangin tua pilna leh hauhna tetawh a gam uh hici bangin hong puah uh hi. Zomite aw pilna sangpi hong sin un, ong hau unla Zogam leh Zomite hong zuun un. Zogam a om Zomi khempeuh no gam danga omte tungah hong kinga hi cih mangngilh kei un. Zogam ah hong ciahkik un....ZOMI na kici tawntung un,bang hang hiam cileh Zomi cihpen Pasian in ei min dinga hong piak hi a, Pasian mi masaten thungetna tawh a kipsak sa min a hihi."\nA kaikhawm kik,\nBy: Lam Thang (Zomi Quavadis)\n10/11/2015 11:04:20 pm\nStudents should avoid talking uselessly to keep their energy safe. They should talk in class whenever requires. They should not waste their time in gossips in class instead of studying books.


url: =Tulaai Leitung Thuthang Tuamtuam updates December 20, 2015 :: ZOMI DAILY\nposted on 21 December 2015 at 9:52 am Lomkholna: Khawmpau, Myanmar, News, World, Zomi\n* Sen gam tawlam a om Shenzhen khuapi sung ah December 20,2015 men kicipna hang in Inn 22 kicim a mi 900 kihonkhia zota a mi 59 mangthang laai uhhi. BBC\n* Russia gam Idlib Khuapi sung Vanzuakna phualpi December 20,2015 ni in nasiatak in vanlam pan bomb kikhiat a mi 43 si in 170 liam uhhi. Russia gaalvanleeng te bomb khiat hiding in ki ummawh a, Ahizong Russia te bangmah pau lo uhhi. BBC\n* Yemen gam Saudi tawh gamgi dung ah Yemen Gaalkaap te leh Houthi singnuaimi te December 20,2015 ni nasiatak kikap uha, Houhthi singnuaimi 40 leh Gaalkaap 28 si uhhi. CNN\n* Kenya gam Mauritius khuapi pan Piantit gam zuan a leeng khuakzin mi 459 pua a nasem 14 anei Air Frence Company te vanleeng Boeing 777 khat December 20,2015 ni zunbuuk ah bomb om ahihman in thukin in Mombasa vanlengtual kitusak hi. Thunei ten mi4manpah uha, Bomb asit phat uhleh laaikhauh tawh atuhkibawl nahi mawk ci uhhi. BBC\n* South China Sea tung ah Sen ten alamtawm uh tukulh kantan in December 10,2015 ni In US te bomb tang bua Vanleeng B-52 nih aleenna peen gaalkikaap ni ci a ongzawn hi ci in Sen te hehmahmah kikappah phial ding in asokeeilaai tak Ngimna nei hikei aleeng mawkmawk hi ci in US Gaalphualpi Pentagon pan December 19,2015 ni in taangkokhia uhhi. Laupian ahitam ci ing. VOA\n* Lebanon leh Israel gamgi ah Hezebollah misual te leh Israel gaalkaap te December 20,2015 ni thapaai Meikuang kikhek kawikawi uhhi. Syria gam sung ah Israel bomb khiatna hang in Helzabollah makaai khat si a tua lungkimlohna hang in Israel gam akap uh leh meikuang kikheekna piang ci in gen uhhi. CNN\nPrevious: Kota Raya Complex sunga mikhemkhem Sen te satthuak\nNext: Amanpha Bible leh Science ~ Hau Za Cin\nUSA, Virginia pan Ko Win Than in hongnusia\nSehnel gam tawh kisai theihhuai thu pawlkhat\nMun lamdang pipi a pianna mun Bermuda Triangle ~ Thang Khan Lian\nZomi Language Seminar Lamka-ah\nJakarta khuasung Bus khawlna khatah Bomb puakkham, mi 5 si, 10 val liam\nMi 2 kap khin ~ Pu Thangboi\nUS kitelpi Update: hong piang thei lai ding atheih huai thu pawlkhat\nTedim Zatopi ading Meiset Fund


url: =Southeast Asia gamsungah kha atuamtuam in kimu :: ZOMI DAILY\nposted on 9 March 2016 at 4:17 pm Lomkholna: News, Sawltak, World\nTuni Wednesday ni in Southeast Asia gamsung aom gamtuamtuam panin tungsolkha atuamtuam in kimu hi. Hihbang in atuamtuam in akimuh theihna pen “Solar Eclipse” akici “ni awk in valh” ahih keileh “kha awk in valh” ihcih te ahihi.\nTu zingsang 6:19am (2319 GMT Tuesday) hun in Kha pen Ni leh Leitung kikal ah kikhinphei ahih manin Solar Eclipse aki muthei ahihi.\nMalaysia gamsung ahzong zingsangtung in Ni suaksilsial himah taleh nidang tawh kibanglo in, nitak nitumkuan bangin liapdildial hi. Klang Valley sungah zingsang zumkah nasemding te akileh hehu laitak Rush Hour laitak in hih Solar Eclipse tawh kituak ahih manin, lamzikpi tungah mawtaw te khawlsakliang in ki lim et mahmah hi.\nNi leh Leitung kikal ah Kha in nawkphei a, tuapen nainih leh minute 7 sungbang ziakai ci’n athu atheician te’n ciamteh uhhi. Tuahunsung in Nitang pen Kha in 80% bang liahcip ahih manin, Nitang hoihtak ki muciantheilo a, zingsangtung himah taleh Ni atumkikding hong bangliang hi. ZD Sawltak #zomidaily\nPrevious: AIDS = MIDS ~ Lian Tuang\nNext: Zomi te ading nasep “The Loaf Bakery”\nVondeih Kep Ding – 135 (Dimno’ Pa)\nKawlte Motto bulphuh ahi “Lu-myo, Baa-thar, Thar-Tha-Na” Culture leh Chin te Self-oriented Culture leh One Man Show Policy